ЕТТБ: 1000дан ортиқ фермер ери Indorama Agro МЧЖга олиб берилишига оид жиддий шикоят йўқ\n22 май 2022, Тошкент вақти: 12:31\nдекабр 22, 2020\nПрезидент Шавкат Мирзиëев 2020 йил 11 июнь куни Европа Тикланиш ва Тараққиёт Банки президенти Сума Чакрабарти билан онлайн суҳбат ўтказди\n2021 йилнинг 27 январь куни бош офиси Лондонда жойлашган Европа Тикланиш ва Тараққиëт Банки директорлар кенгашининг Ўзбекистондаги энг йирик пахтачилик кластерига айланган Indorama Agro МЧЖга 70 миллион АҚШ долларига тенг иккита кредит ажратиш режаси бўйича қарор қабул қилиши белгиланган.\n2019 йили кўриб чиқиш бошланган бу кредит лойиҳаси¸ банк расмий сайтидаги маълумотга кўра¸ якуний текширувлардан ўтган¸ унинг ижросини бошлаш учун фақат кенгаш тасдиғидан ўтиш қолган.\nУ ëки бу лойиҳани молиялаштирар экан¸ Европа Тикланиш ва Тараққиëт Банки ўз миссиясида қайд этилишича¸ мазкур жараëн орқали очиқ ва барқарор бозор иқтисодиëтини ривожлантириш¸ демократик принципларни қўллаб-қувватлаш¸ экологик ва ижтимоий жиҳатдан соғлом тараққиëтга ҳисса қўшишни мақсад қилади.\nШавкат Мирзиëев ҳокимиятга келганидан сўнг мазкур банк Ўзбекистондаги ўз фаолиятини қайта жонлантирди ва ҳукумат ва хусусий сектор лойиҳаларига катта миқдорда кредит ажратишни жадаллаштирди.\nМирзиëевнинг 2019 йил 10 июнь куни Европа Тикланиш ва Тараққиёт Банки президенти Сума Чакрабарти бошчилигидаги делегация билан учрашувида¸ президент матбуот хизматига кўра¸ 1.5 миллиард долларлик кредит маблағлари истиқболи муҳокама қилинган.\nЖорий йил июлида ЕТТБ президентлиги лавозимидан кетган асли ҳиндистонлик Чакраборти¸ сентябрь ойида Мирзиëевнинг иқтисодий тараққиëт ва халқаро ҳамкорлик бўйича маслаҳатчиси этиб тайинланди.\n2019 йилнинг 4 октябрь куни Indorama Group раҳбари Sri Prakash Lohia Қишлоқ хўжалиги вазири Ж.Ходжаев билан учрашди.\nПрезидент Шавкат Мирзиëев таклифи билан Ўзбекистонда иш бошлаган Indorama Agro МЧЖ эгаси Сингапурда рўйхатга олинган Indorama Corporation Pte. Ltd. (IRC) ҳисобланади. Гуруҳ нефть-химия маҳсулотлари ва турли хил ўғит етиштириш бўйича Осиëдаги энг йирик компания ҳисобланади ва унинг мулкдори¸ ETTBга кўра¸ асли ҳиндистонлик Лоҳиалар оиласидир. Бу оила эса¸ Лондонда яшайдиган ҳиндистонлик миллиардер Лакшми Миттал билан қариндош. Ҳиндистонда чиқадиган The economic times нашрига кўра¸ ЕТТБга раҳбарлик даврида Чакрабарти банкнинг Митталга алоқадор ширкатлар билан ҳамкорлигини йўлга қўйган.\nҲинд миллиардерларининг ҳиндистонлик менежерлар томонидан бошқариладиган Indorama Agro МЧЖга Тошкент ҳукуматининг 2018¸ 2019 йилги қатор қарорлари билан Сирдарё (Оқолтин, Сардоба) ва Қашқадарё (Касби, Нишон) вилоятларидан жами 54 минг гектар пахта майдони ажратиб берилди.\n1000 дан ошиқ ўзбек фермеридан олиниб¸ ҳиндистонликларга берилган бунча катта ер майдонига Indorama Agro МЧЖ пахтачиликнинг халқаро майдондаги илғор тажрибасини олиб кириши¸ пахтачиликни механизациялаштириш ва қўл меҳнатини қисқартириш орқали мажбурий меҳнат муаммосини ҳал этишга ëрдам бериши айтилди.\nАйни пайтда¸ 2020 йилнинг сўнгги кунлари Озодликка мурожаат қилган ўзбекистонлик фермер ва пахтачилик экспертлари Indorama Agroнинг Сирдарë вилоятидаги фаолияти асосида¸ унинг бундай амалиëтдан йироқлигини даъво қилди.\nЕТТБ лойиҳаларини кузатиб келаëтган CEE Bankwatch Network ноҳукумат ташкилоти фаоллари ҳам¸ Indorama Agro фаолиятининг маҳаллий фермерлар фаолиятига салбий таъсири¸ атроф-муҳитга етказаëтган зарари билан боғлиқ хавотирлар боис¸ Европа банкини 70 миллион долларлик кредитни ажратишга шошмасликка даъват қилмоқда.\nАна шу хавотирлар муносабати билан туғилган айрим саволларни Озодлик ЕТТБнинг Марказий Осиë фаолияти учун масъул матбуот хизматига йўллади.\nҚуйида ЕТТБ томонидан Озодлик саволларига берилган ёзма жавоблар матни тўлиқ тақдим этилмоқда.\nОзодлик: Бу лойиҳа учун нега айнан Indorama Agro танлаб олинди? Танлов қандай амалга оширилди?\nЕТТБ: Indorama Corporation Сингапурда жойлашган кўп тармоқли халқаро конгломерат бўлиб, у 2011 йилдан буён Ўзбекистондаги энг йирик хорижий сармоядорлардан бири ҳисобланади. Унинг Қўқонда пахта толаси асосий хом ашё бўлган йирик ип-калава ишлаб чиқариш корхонаси фаолият юритмоқда. Ўз эҳтиёжларини инобатга олган ҳолда Indorama бизнесини вертикал равишда кенгайтириш ва калава-ип ишлаб чиқариш учун зарур пахтани ўзи етиштиришга қарор қилди. Шу мақсадда Indorama 2019 йилдан бери фаолият юритиб келаётган "Indorama Agro" МЧЖ ХК ни ташкил этди. ЕТТБ га кўра¸ бу лойиҳа орқали Indorama ўз хўжаликларида йиғим-терим ишларини тўлиқ механизациялашни режаламоқда. Бу ҳосилни йиғиш давридаги меҳнат билан боғлиқ муаммоларни бартараф этади. ЕТТБ давлат назоратида бўлиб келаëтган ушбу соҳада хусусий секторнинг фаол иштирокини қўллаб-қувватламоқда. Ушбу ёндашув Халқаро меҳнат ташкилоти томонидан ҳам қўллаб-қувватланмоқда. ЕТТБ 2019 йилдан буён лойиҳа бўйича жиддий экспертиза (de diligence назарда тутимоқда -таҳр.) ўтказиб келмоқда. Бу эса¸ лойиҳанинг молиявий тузилишини синовдан ўтказиш, шунингдек унинг атроф-муҳит ва ижтимоий таъсирларни баҳолашни ўз ичига олади.\nОзодлик: Ўзбекистон ҳукумати ЕТТБ томонидан Indorama Agro учун 70 миллион долларлик кредит ажратиш лойиҳасига лоббичилик қиляптими?\nЕТТБ: Ўзбекистон ҳукумати томонидан бу лойиҳага лоббичилик қилишга қаратилган конкрет аралашув бўлгани йўқ. Ўзбекистонда тўқимачилик фаолияти билан шуғулланмоқчи бўлган исталган хусусий компания иш бошлаш учун ариза бериш ва ўз фаолиятини қўллаш мақсадида пахта етиштиришни бошлаш ҳуқуқига эга. Кейинги икки йил ичида Ўзбекистонда 100 га яқин турли хусусий кластерлар ташкил топди.\nОзодлик: Ўтказилган экспертиза давомида Indorama Agro компаниясининг Ўзбекистондаги фаолияти¸ хусусан¸ 70 миллион долларлик кредит лойиҳаси билан боғлиқ эҳтимолий коррупцион амалиëтлар ҳам кўриб чиқилдими?\nЕТТБ: Биз ўтказган экспертиза (due diligence) давомида бундай рисклар мавжудлиги аниқланмади. Кўриб чиқилаëтган ҳар қандай лойиҳа каби¸ ЕТТБ ўтказган текширув процедураларидан сўнг корпоратив бошқарув стандартларини қайта кўриб чиқиш ва эҳтимолий репутацион таҳдидларни ўз ичига олган қўшимча баҳолаш ҳам ўтказилди. Бу тўлиғича тижорий қарорларга асосланган хусусий лойиҳадир. Компания (Indorama Agro) ҳукуматнинг бирор таянч ëки субсидиясига қарам эмаслиги боис¸ коррупцион амалиëтлар таҳдиди ўта минимал даражададир.\nОзодлик: 70 миллион долларлик кредит ажратишга оид ЕТТБ лойиҳаси хулосасида Ўзбекистонда ерни қўлга киритиш жараëнида жами 1068 та фермер хўжалиги Indorama Agro билан кўнгилли равишда ер-ижара шартномаси имзолагани айтилади. Аммо Озодликка бўлган мурожаатларда кўпчилик кичик фермер хўжаликларининг маҳаллий ҳокимиятлар босими остида Тошкент ҳукумати қўлловига эга қудратли хориж компаниясига ўз ерини беришга мажбурлангани таъкидланмоқда. Бу фермерларга ерини Indorama Agroга топширгани учун на тегишли компенсация¸ на бошқа ер майдони ажратилган. Уларга муқобил тариқасида берилган қурт боқиш билан шуғулланиш таклифи, фермерларга кўра¸ иқтисодий жиҳатдан ўзини оқламайди. ЕТТБ 70 миллион долларлик кредит ажратар экан¸ унинг ортидан зиëн кўрадиган ўзбек деҳқонларининг адолатли компенсация олишини таъминловчи қандай механизмга эга?\nЕТТБ: Indorama Agroнинг Ўзбекистонда ер олиш жараëни атрофлича ўрганилди ва ер-ижара шартномаларининг босим остида бекор қилинганини кўрсатувчи бирор далил топилмади. ЕТТБ лойиҳаси ва унинг ижтимоий таъсирини баҳолаш жараëни маҳаллий фермерлар ери Indorama Agroга олиб берилганидан кейин бошланди. Лойиҳанинг атроф-муҳит ва ижтимоий таъсирини баҳоловчи ҳисобот (ESIA) баробарида¸ ЕТТБ лойиҳанинг ери олинган хўжаликларга таъсири ва улар фаолиятини тиклашни режалаштиришни ҳам атрофлича тадқиқ қилинишини сўради. Indorama бу жараëнда зарур деб топилган қўшимча чораларни амалга ошириш учун маблағ ажратади ва унинг бажарилишини ташқаридан ëлланган экспертлар мониторинг қилади. Indorama Agroнинг ер олиш жараëни таъсир қилган жамоалар¸ хусусан фермер хўжаликлари ва улар ишчилари билан тадқиқот давомида ва ундан сўнг ўтказилган суҳбатларда ерни қайта тақсимлаш жараëни билан боғлиқ жиддий шикоятлар аниқланмади. Фермерларнинг ҳаммасига Indorama Agro расман иш таклиф қилган. ЕТТБга маълум бўлишича¸ ҳукумат ери олинган фермерларга бошқа жойдан ер¸ Indorama эса¸ бу жараëн дахл қилган ижарачиларнинг ҳаммасига иш таклиф қилган. Уларнинг қарийб ярми бу таклифни қабул қилган.\nОзодлик: Лойиҳага оид ЕТТБ хулосасида унинг ижтимоий¸ қолаверса, атроф-муҳитга таъсири атрофлича ўрганилгани айтилади. Аммо айрим ноҳукумат ташкилотлари¸ хусусан¸ CEE Bankwatch Network бу тадқиқот ниҳоясида чиқарилган хулосалар¸ хусусан¸ Indorama Agro томонидан ишлатилаëтган пестицидлар таҳликаси ҳақидаги хулосани “чала ва етарли эмас” деб баҳолади. Мазкур гуруҳ баëнотида¸ Indorama Agroнинг саратон қўзғатувчи¸ инсон эндокрин тизимини ишдан чиқарувчи ва генотоксик хусусиятларга эга пестицидлардан оммавий равишда фойдаланиши мазкур ҳудудда яшовчи аҳоли саломатлигига жиддий таҳлика солиши¸ чорва моллари¸ сув ва ерга салбий таъсир кўрсатиши айтилган. Лойиҳадан туғилаëтган бу каби жиддий хавотирларни тарқатиш учун ЕТТБ нима қилмоқчи?\nЕТТБ: Биринчидан¸ бу лойиҳа аввалдан пахтачилик қилиб келинган ва шу боис қишлоқ хўжалигида ишлатиладиган химикатлар¸ сув ва ерни ëмон бошқаришдан таъсир кўрган ерларда амалга оширилмоқда. 2019 йили бевосита ушбу ҳудудда амалга оширилган текширувлар хулосасига кўра¸ ЕТТБ пул ажратиши кутилаëтган лойиҳанинг аллақачон ифлосланган атроф-муҳитга таъсири нисбатан ижобий бўлиши кутилмоқда.\nБундан ташқари¸ Indorama ишлатаëтган химикатлардан бирортаси тақиқланмаган ва ЕИ томонидан фойдаланишга рухсат этилган (буни Bankwatch ҳам тан олган). Лойиҳадан кўзланаëтган мақсадлар доирасида Indoramaнинг бу йўналишда мавжуд энг яхши тажрибаларни қўллаш орқали ер ва сувнинг ифлосланишини камайтириши белгиланган ва вазиятни баҳолаш давом этади. Бунга қўшимча равишда Indorama зараркунандаларга қарши курашни комплекс бошқариш (IPM) сиëсатини ишлаб чиқди ва уни ўзига қарашли хўжаликларда амалга оширмоқда. Лойиҳанинг атроф-муҳит ва ижтимоий ҳаëтга таъсирини ўрганиш давомида Indorama ишлатадиган химикатларнинг у ерда яшовчи жамоаларга таъсири минимал даражада¸ деб топилди. Бу муаммоларнинг барчаси лойиҳанинг тўлдириб борилаëтган Экологик ва Ижтимоий менежмент режасида эътироф этилган ва уни ҳал қилиш усуллари кўзда тутилган.\nОзодлик: Озодлик манбалари иддаосича¸ Ўзбекистон ҳукумати ичида қудратли ҳомийга эга бўлган Indorama Agro мамлакат агробизнесида монополия мақомини қўлга кирита бошлаган. ЕТТБ ўтказган лойиҳаолди экспертизасида бу хавотирлар ҳам ўрганилдими? Ўрганилган бўлса¸ қандай хулосага келинди?\nЕТТБ: Бу секторда монополистик тенденциялар борлигига оид хавотирлар мавжуд эмас. Биринчидан¸ Indorama Agro ўзи етиштирган пахтадан ўз эҳтиëжи¸ яъни Қўқондаги корхонасида калава ип ишлаб чиқариш учун фойдаланади. Indorama айнан ўз таъминот занжирини яратиш мақсадида пахтачиликни йўлга қўйган. Indorama Agro ҳозирда 54 минг гектар ерда пахтачилик қилади ва бу Ўзбекистонда пахтачиликка ажратилган жами ер ҳудудининг 10 фоиздан ҳам камроғини ташкил этади. Мамлакат ҳукумати хусусий компанияларнинг пахтачиликдаги иштирокини қўллаб -қувватламоқда ва ЕТТБ лойиҳаси айнан шу сектордаги давлат устунлигини камайтиришга ҳисса қўшади.\nКластерлар пахта пулини тўламаяпти - фермерларнинг кредити "фоиз туғиб ётибди"\nOzodTa’sir: “Oltin mato tex" кластер фермерлардан ноқонуний ушлаб қолган 2 миллиард сўмни қайтариб берди


“Номаълум лақайлар” Ўзбекистон Миллий банки галереясида - Фарғона.Ру ахборот агентлиги\n05.12.2006 08:09 msk\nТошкентдаги Ўзбекистон Миллий банкининг (ЎМБ) Тасвирий санъат галереясида шу кунларда “Карвон” санъат галереяси томонидан уюштирилган “Номаълум лақайликлар” анъанавий каштадўзлик кўргазмаси ишлаяпти. Лойиҳани Швейцария ривожланиш ва ҳамкорлик агентлиги, “Ҳунарманд” республика ассоциациясининг Риштон ҳудудий бўлими ҳамда ЎМБ тасвирий санъат галереяси қўллаганлар.\nКўргазма очилишида Швейцариянинг Ўзбекистон ва Қирғизистондаги ривожланиш ва ҳамкорлик агентлиги директори Ханс-Питер Мааг йиғилганлар қуйидагиларни маълум қилди:\n- Бугунги кунда Ўзбекистон Марказий Осиёнинг бошқа мамлакатлари қатори мустақилликдан сўнг ўз-ўзини англаш даврини бошдан кечираётгани учун биз ушбу кўргазма тимсолида бунга ўз улушимизни қўшишдан мамнунмиз. Бу жараённинг тараққий қилиши учун Швейцария кўп йиллардан бери ушбу йўналишдаги маданий дастурларни молиялаштирмоқда. Ўзбекистон маданияти жуда бой. Анъаналарнинг кўпи шу кунгача сақланиб қолган, улардан айримлари муайян қийинчиликларга дуч келган. Ўйлайманки, кўзгармани томоша қилгач, маданий меросни сақлаб қолиш арзирли иш эканига амин бўласиз. Маданий ранг-баранглик турмушимизни янада бойитади, шунинг учун ҳам буларнинг барчаси биз учун жуда қизиқарлидир.\nЯнги кўргазма экспозициясида ўзбекистонлик машҳур коллекциячи бири Тоир Тоиров коллекциясидан ўрин олган лақай каштадўзлиги намуналаридан бир қисми тақдим этилган. У ўзининг лақай каштадўзлиги намуналарини йиға бошлашига нима сабаб бўлгани ҳақида гапириб берди:\n- Каштадўзлик намуналарини йиғишимнинг сабаби шундаки, мен ёшлигимда ўзбек тилида ўзбек мактабида ўқиганман ва “Алпомиш” достонини жуда севардим. Бу достонда ўзбек халқининг қадим авлоди бўлмиш Қўнғирот эли ҳақида айтилади. Мен тасодифан лақайлар, қўнғиротлар, меркелар ва бошқа кўплаб қабилалар буюк маданият ташувчилари бўлганларини билиб қолдим. Лақай санъати ўз кашталари ва адрас матолари билан Европа санъатига катта таъсир ўтказган. Мен XIX аср охирида Ўрта Осиёда – Бухоро, Самарқанд, Фарғонада бўлган сайёҳ Рикмернинг эсдаликларини эслайман. У шундай ёзганди: “Биз, европаликлар бунақа хаёлотга эга эмасмиз, биз “мусаввир” халқ эмасмиз. Бухорою Самарқандда яшайдиган одамлар ранглар ичида яшайдилар, улар турли хил шакллар – мураббалар, чизиқлардан завқ оладилар. Улар қўшиб бўлмас шаклларни ўзаро уйғунлаштирадилар”. Европа санъатидаги кўп йўналишлар, жумладан, авангард ҳам, менимча, XIX аср охиридан бошлаб Ўрта Осиёдан Европага олиб кетилган матолар ва кашталардан анчагина илҳомланган. Мен бугунги кунда Ўзбекистон халқлари ўз ўтмишларини ўрганишлари ва лақай кашталари жаҳоннинг кўплаб музейларида муносиб ўринни эгаллаганидан ифтихор этишлари лозим, деб ўйлайман.\nСанъатшунослик доктори, Ўзбекистон Бадиий Академияси академиги Акбар Ҳакимов ўз нутқида “Карвон” санъат галереясини Швейцария ривожланиш ва ҳамкорлик агентлиги ҳамда ЎМБ тасвирий санъат галереяси билан биргаликда “Бермуд учбурчаги”га қиёс қилди. Аммо бу учбурчак, унга кўра, сирларни ютиб юбориш билан эмас, аксинча, очиш билан шуғулланади:\n- Лақайлар ҳақиқатан ҳам “номаълум” маданият бўлиб қолаётгандилар. Этник лақайлар, асосан, Тожикистонда истиқомат қиладилар, уларнинг бир қисми Афғонистон шимолида яшайди. Аммо Бойсунда уларга қариндош қабилалар – қўнғирот ва қатағонлар яшайди. Уларнинг маданияти лақай маданиятига яқин, аммо бугун Тасвирий санъат галереясида кўрганимиз жуда нафис кўргазмадир. Кашталарга синчиклаб боқинг, композицияга, ранг танланишига яхшилаб қаранг, шунда сиз буларнинг савқи табиий билан топилган бўлса-да, жуда чуқур фалсафани ўзида жо этган нақшлар эканини тушунасиз. Агар нодир асарлар ҳақида гапирадиган бўлсак, буни Малевичнинг “Қора мураббаъси” билан қиёслаш мумкин бўлади. Ўхшатмалар, мавҳум шакллар орқали кечинма ифодалашга шууран интилиш кўп асрлар мобайнида айнан Шарқ учун хос бўлиб келган. Европа бунга кейинроқ келди.\nЎзбекистон Миллий Банки Тасвирий санъат галереясидаги “Номаълум лақайлар” кўргазмаси 2006 йилнинг 15 декабригача ишлайди.


Наманганда саломатлик тарғиботи: аҳоли чуқурлаштирилган кўрикка ошиқмоқда\nМамлакатимизда, хусусан Наманган вилоятида Ўзбекистон Республикаси давлат мустақиллигининг 27 йиллик байрамига бағишлаб, “Саломатликни тарғиб қилиш кунлари” ўтказилмоқда.\nУшбу кенг кўламдаги соғломлаштириш тадбирига вилоятнинг барча шаҳар ва туманларида пухта ҳозирлик кўрилди. Наманган шаҳри, туманлар марказларидаги маданият ва истироҳат боғларида, дам олиш масканлари эрта тонгданоқ одамлар билан гавжум бўлди.\nНаманган шаҳридаги Заҳириддин Муҳаммад Бобур номидаги маданият ва истроҳат боғида тиббий “Саломатликни тарғиб қилиш кунлари”нинг тантанали очилиш маросимида Наманган вилояти соғлиқни сақлаш бошқармаси бошлиғи, сенатор Солижон Мўминов, вилоят ҳокимининг ўринбосари, вилоят хотин-қизлар қўмитаси раиси Ирода Қўчқорова, республика Соғлиқни сақлаш вазирлиги даволаш-профилактика ёрдамини ташкил этиш бош бошқармаси бошлиғининг ўринбосари Баҳром Мўминовлар мамлакатимизда аҳоли саломатлигини ишончли муҳофаза қилиш, кўрсатилаётган тиббий хизмат сифати ва малакасини ошириш борасида изчил ишлар олиб борилаётганлигини таъкидлаб, тиббий-тарғибот тадбирларида юртдошларимизни фаол иштирок этишга чорладилар.\nҚайд этиш жоиз, сўлим маскан тиббий жараёнлар қуршовида қолди. Одамлар шифокорлар ҳузурига, саломатлиги ҳолатини билиб олишга ошиқди. Саломатлик тарғиботи байрами хилма-хил дастурларни қамраб олганди. Унда аввало мамлакатимизнинг таниқли шифокор олимлари ва вилоятимизнинг малакали мутахассислари энг замонавий тиббиёт асбоб-ускуна ва қурилмалари воситасида юртдошларимизни чуқурлаштирилган тиббий кўрикдан ўтказишмоқда. Масалан, республика ихтисослаштирилган урология илмий-амалий тиббиёт маркази урологи Абдулла Асадуллаев раҳбарлигидаги пойтахтлик шифокорлар қабули ғоят самарали кечмоқда.\nМаълумот ўрнида, Наманган шаҳрида бўлиб ўтаётган саломатлик тарғиботи кунларига вилоятдаги ихтисослашган даволаш-профилактика муассасалари ва оилавий поликлиникаларнинг 700га яқин тиббий ходими жалб этилган. Хусусан, 200 нафар врач ва 441 нафар ҳамшир сидқидилдан иш олиб бормоқда. 13 та УТТ ва 21 та ЭКГ воситасида, лаборатория текширувлари орқали одамлар саломатлиги жиддий таҳлил этилмоқда.\nТарғибот тадбирлари вилоят сил касалликларига қарши кураш диспансери, вилоят эндокринология диспансери, вилоят ОИТСга қарши кураш маркази каби даволаш-профилактика муассасалари вакиллари томонидан самарали ташкил этилмоқда. Шунингдек, турли юқумли касалликларни аниқлаш мақсадида тиббий текширувлар олиб бориляпти. Замонавий кўчма қурилма ўрнатилган иккита автомашинада фуқаролар рентгент текширувларидан ўтишлари учун имконият яратилди.\nЖаҳон соғлиқни сақлаш ташкилотининг маълумотига қараганда, инсон саломатлиги 55 фоиз ҳолатда соғлом турмуш тарзига, 20 фоиз яшаётган экологик муҳитга, 15 фоиз ирсий омилларга, бор-йўғи 10 фоиз тиббиётга боғлиқ экан. Демак, ҳар бир инсон соғлом ва узоқ умр кечиришга интилар экан, аввало, юксак тиббий билим ва маданиятга эга бўлиши лозим.\nНаманган вилояти миқёсидаги “Саломатликни тарғибот қилиш кунлари” давом этмоқда.\nПойтахтлик шифокорлар Наманганда чуқурлаштирилган тиббий кўрик ўтказишмоқда\nАйни кунларда республика тиббиёт олийгоҳлари, илмий-текшириш институтлари, ихтисослаштирилган тиббиёт марказлари, клиник шифохоналари олим шифокорлари, етакчи мутахассислардан иборат гуруҳ Наманганда фаолият олиб бормоқда.\nСаломатлик рейтингида Ўзбекистон МДҲ мамлакатлари ўртасида биринчи ўринни эгаллади\nНуфузли “The Lancet” тиббиёт журнали томонидан табобат, ҳаёт ва саломатлик билан боғлиқ барқарор ривожланишнинг кўрсаткичлари бўйича дунё мамлакатлари рейтинги эълон қилинди.\nчуқурлаштирилган тарғиботи саломатлик ошиқмоқда Наманганда кўрикка аҳоли


Ижтимоий тармоқларда тарқалган видео барчанинг шубҳаларини оширмоқда. Тошкент шаҳрининг қоқ марказида “алламбало” автомашинада катта тезликда ҳаракатланиб, ўзига хос манёврларни бажараётган ҳайдовчининг шахси кўпчиликда савол уйғотмоқда.\nАмир Темур хиёбони атрофидаги айланма йўлда катта тезликда ҳаракатланган автомашина Тошкент шаҳар ЙҲХБ ходимлари томонидан ҳимоя қилиниб турилибди. Яъни йўллар тўлиқ ёпилган.\nШу ўринда айтиб ўтиш керакки, йшллар ёпилиши, йўллардаги таъмирлаш ишлари борасида Тошкент шаҳар ИИББ бир муддат аввалроқ огоҳлантиришга ўрганиб қолди.\nЛекин, бу йўлнинг ёпилиши ҳақида лом-мим дегани йўқ, Тошкент шаҳар ИИББ (Дея олмаса ҳам керак, чунки ҳайдовчининг ўта таъсир кучи юқори шахс эканлиги тахмин қилинади).\nЎзбекистондаги энг катта меҳмонхоналардан бири қарама-қаршисида пойтахтликлар ва туристлар кўз ўнгида бунақа ҳаракатлар кимда қандай тасаввур уйғотиши ҳақида минг хил вариантларни қилишимиз мумкин.\nЭслатиб ўтамиз, Ўзбекистонда қонун ҳаммага баравар. Ҳаттоки, юқори тезликда ҳаракат қилган Отабек Умаров ҳам жаримага тортилган эди. Шундай экан бу шахс ҳам ким бўлишидан қаътий назар қоидабузарлиги учун жаримага тортилиши ва унинг шахси очиқланиши керак.\nКиритилди: 10:15 19.09.2019. Ўқилди: 3048 марта. Фикрлар сони: 0 та.


«Ўзиккиламчиранглиметалл» АЖ юридик шахслар томонидан рангли металлга тегишли бўлган ҳар қандай металлни қабул қилади. Жисмоний шахслардан фақатгина таркибида рангли металл бўлган маиший парчалар қабул қилинади. Жисмоний шахслар топшириши мумкин бўлган маиший парчалар рўйхати билан, Сиз қуйида танишишингиз мумкин. Рангли металл парчалари ва чиқиндилари Республика бўйича чекланмаган миқдорда қабул қилинади. Катта миқдорда рангли металл чиқиндилари ва парчаларини ташишда қийинчиликлар бўлса, «Ўзиккиламчиранглиметалл» АЖ ташиб олиб кетиш хизматини таклиф этади!\nРангли металл чиқиндилари ва парчалари нима?\nРангли металл чиқиндилари ва парчалари қабул қилиш/сотиб олиш бу материалларнинг соф шаклда бўлишини англатмайди. Маҳсулот мўлжалланган мақсадларга ишлатилгандан сўнг, бу металлар ва қотишмалардан тайёрланган маҳсулотлар, одатда иккиламчи хом ашё ҳисобланади. Рангли металларни сотиб олиш буюмлари сифатида, ишламайдиган қисмлар, маҳсулотнинг бузилган механик қисмлари, профил ва бошқа кўп нарсаларни қайта ишлаш (утилизация қилиш) мумкин.\nРангли металл чиқиндилари, парчалари ва қотишмалари металл номлари билан тақсимланади:\n► жисмоний сабабларга кўра - синфларга;\n► кимёвий таркиби бўйича - гуруҳларга ва қотишмалар синфларига;\n► сифат кўрсаткичлари бўйича - навларга.\nМис парчалари Металл ишлов бериш чиқиндилари ва бошқа чиқиндилар\nМис қотишмалари парчалари Мис қотишмаларининг чиқиндилари (жез, бронза, томбак)\nАлюмин парчалари Алюминий ва унинг қотишмаларининг ҳар хил турлари\nМагний парчалари Самолёт металл парчалари\nТитан парчалари Самолёт ва кема парчаларининг титан қотишмалари\nҚўрғошин парчалари Аккумуляторли ва симли\nНоёб металл парчалари Юқори технологияли ишлаб чиқариш чиқиндилари ва мураккаб қотишмалар парчалари\nЯримўтказгич парчалари Электрон саноатининг ишлаб чиқариш чиқиндилари\nРангли металл чиқиндилари ва парчаларини қайта ишлаш аҳамияти\nСаноат маҳсулотларини ишлаб чиқаришда, умуман ишлаб чиқариш ва хўжалик фаолиятида рангли металларнинг чиқиндилари ва парчаларидан қутулиш зарурати юзага келганда, яъни улар энди баъзи таркибий ёки уй-рўзғор элементлари сифатида ишлатиб бўлмайдиган, ва унинг ягона самарали йўли эса - бу қайта ишлов бериш.\nБарча турдаги металл парчаларни қайта ишлашнинг асосий имтиёзлари ва афзалликлари:\nМеталл конлардаги юкни камайтириш (ҳозирги кунда оғирлашиб кетган);\nЭкологик вазиятни яхшилаш;\nМуҳим металларни ишлаб чиқариш учун ёнилғи ҳажмини камайтириш;\nРангли металл чиқиндиларини қайта ишлашда энергияни тежаш:\nАлюмин – 95%;\nРух – 60%.\nШу сабабли, Сиз рангли металл чиқиндилар ва парчаларини сотиб олишга кўмаклашиб, Сиз Ўзбекистон Республикаси иқтисодиёти ва атроф-муҳитини ривожлантиришга ва глобал миқиёсда катта ҳисса қўшмоқдасиз.\nЖисмоний шахслардан қабул қилишга рухсат этилган, маиший турдаги рангли металл чиқиндилари ва парчалари рўйхати


Етти кишининг азасига сабаб бўлган тўй - Zamin.uz\n19:30 / 22.11.2020\nМэн штатида тўй маросими коронавирус ўчоғига айланди. Натижада 177 меҳмон касалликка чалиниб, етти киши оламдан ўтди. Бу ҳақда Америка касалликларни назорат қилиш ва профилактика қилиш маркази хабар берди.\nМуассасада COVID-19 билан касалланишнинг айрим ҳолатлари таҳлил қилиниб, уларнинг ҳаммаси 55 киши иштирок этган битта тадбир — тўй маросими билан боғлиқ, деган хулосага келишди. Тўй илгари бирорта ҳам коронавирусни юқтириш ҳолати қайд этилмаган ва 4500 аҳолидан иборат кичик шаҳарчада бўлиб ўтган.\nКоронавирусга топширилган тестларнинг илк мусбат натижалари тўй маросимидан беш кун ўтиб олинди: икки меҳмон томоғи оғригани, иситмаси чиққани ва қуруқ йўтал тутгани ҳақида маълум қилишди. Кейинги куни яна уч киши шунга ўхшаш аломатлардан шикоят қилишди, уларда ҳам коронавирус аниқланди. Касалланганлар сони кўпайгандан сўнг экспертлар янги вирусни юқтирганлар орасидаги алоқани излаб топишга уринишди ва айнан тўй вирус ўчоғига айланган, деган хулосага келишди. Текширув натижаларига кўра, у карантин қоидаларининг бузилишлари замирида юзага келган: умумий меҳмонлар сони 50 кишилик чегарадан ошиб кетган, устига-устак, ниқоб тақишмаган, ижтимий масофа сақлашни айтмаса ҳам бўлади.\nКейинчалик коронавирус 55 меҳмондан 27 нафарида аниқланган. Шунингдек, тўй маросими бўлиб ўтган ресторан ходимлари ҳам касалликка чалинишган. Кейин вирус биринчи юқтирганларнинг иккиламчи алоқалари орқали тарқала бошлаган: ҳатто, тўйхонадан юзлаб километр узоқликда жойлашган қамоқхона, қариялар уйигача ҳам етиб борган.\nМеҳмонлардан бири тадбирнинг эртасига коронавирус аломатларини сезган, лекин тест натижалари бир ҳафтадан кейингина маълум бўлган. Экспертларнинг таъкидлашича, вафот этганлар ва шифохонага ётган беморлар орасида тўй меҳмонлари билан бевосита алоқадор бўлмаган бирорта ҳам одам қайд этилмаган. «Замин» янгиликларини «Вконтакти»да кузатиб боринг\nМутахассис жамоавий иммунитет ҳосил қилиш учун нима зарурлигини айтди\n14-11-2020, 07:00, Дунё\nДунё бўйича коронавирус юқтирганлар сони 23 миллиондан ошди\n23-08-2020, 19:17, Дунё\nБеш кун ичида бир миллион киши коронавирусни юқтириб олди\n7-08-2020, 09:42, Дунё\n30-07-2020, 09:30, Дунё


ФҲДЁ Адлия вазирлиги тасарруфига ўтказилади\n19.02.20 15:26\tmsk\nЎзбекистонда ФҲДЁ . Esosedi.org сайти фотосурати\n2020 йил 1 апрелдан Ўзбекистондаги фуқаролик ҳолати далолатномаларини ёзиш органлари (ФҲДЁ) Адлия вазирлиги ҳузуридаги Давлат хизматлари агентлиги тасаввуфига ўтказилади, деб хабар беради Kun.uz президент фармонига таянган ҳолда.\nҲозиргача ФҲДЁ фаолиятини шаҳар ва туман ҳокимликлари назорат қиларди. Бундан кейин Давлат хизматлари агентлиги ФҲДЁнинг бутун фаолиятини, жумладан ходимларни танлаш, электрон архив тизимини шакллантириш ишларини назорат қилади.\nМолия вазирлиги ҳамда бошқа манфаатдор вазирлик ва идораларга икки ой муддатда Давлат хизматлари агентлиги тизимида ФҲДЁ органлари фаолиятини самарали ташкил этишни назарда тутувчи норматив-ҳуқуқий ҳужжат лойиҳасини тайёрлаш топширилган.\nФҲДЁнинг асосий функциялари 2018 йил Адлия вазирлигидан ҳокимиятлар зиммасига ўтказилганди. Ушбу ислоҳот республикада ажралиш ҳолатларининг кўпайиб бораётгани билан изоҳланади. Фуқаролик ҳолати далолатномаларини ёзиш органлари ишларини мувофиқлаштириш билан жойлардаги ҳоким ўринбосарлари, Хотин-қизлар қўмитаси раислари шуғулланиб келганди.\nПрезидентнинг янги фармонига кўра, мазкур лавозимлар бартараф этилди. Хотин-қизлар қўмитаси раислари ўрнига жойларда маҳалла ва оила масалалари билан шуғулланувчи бўлим ташкил этилади ва уларни бошқариш вазифаси ҳоким ўринбосарларига юкланади.\nБундан аввал президент Шавкат Мирзиёев «Маҳалла», «Нуроний» жамғармалари ва Хотин-қизлар қўмитаси фаолиятини танқид қилганди. Президент Маҳалла ва оила масалалари вазирлигини ташкил этиш вазифасини ўртага қўйди.\nКейинги пайтда республикада ажралишлар сони ортиб бораётгани кузатилмоқда. 2010 йилдан 2016 йилга қадар турмушидан ажраётганларнинг сони 1,7 баробарга ортган. Давлат статистика қўмитасининг маълумотларига кўра, 2018 йили Ўзбекистонда 23,3 мингта оиланинг никоҳи бекор қилинган. Ўтган йил якунларига кўра эса ажрашаётган жуфтларнинг сони бироз камайган ва улар 31,4 мингтани ташкил этган.


Манба: Юнусободдаги авария жойидан 3 кишининг жасади чиқди\n18:50 / 18.12.2019\nТошкент метросининг Юнусобод йўналиши қурилиши вақтида рўй берган ер ўпирилиши ҳодисаси оқибатида камида уч киши ҳалок бўлгани тасдиқланди. Бу ҳақда Kun.uz’га ички ишлар вазирлиги тизимидаги манба маълум қилди.\nМаълум қилинишича, аввалроқ тупроқ остидан икки кишининг жасади чиқариб олинганди, қидирув-қутқарув ишлари давомида яна бир кишининг жасади топилган.\nАйни вақтда президент Шавкат Мирзиёев топшириғига кўра, Юнусободдаги авария оқибатларини бартараф этиш бўйича ҳукумат комиссияси тузилган. Бош вазир ўринбосари Очилбой Раматов раислигидаги комиссияга содир бўлган ҳодиса сабабларини ва оқибатларини жойида ўрганиш, ҳодиса оқибатларини зудлик билан бартараф этиш, жабрланганлар ва уларнинг оила аъзоларига ёрдам кўрсатиш ҳамда бошқа бир қатор вазифалар юкланган.\nБугун, 18 декабрь куни соат 10:00 атрофида Тошкент метрополитенининг Юнусобод йўналиши қурилишининг очиқ участкасида тупроқ ўпирилиши рўй берди. Ҳозирча тупроқ остида жами неча киши қолиб кетгани ҳақида маълумот йўқ.\nФавқулодда вазиятлар вазирлиги яқин вақтлар ичида ҳодиса оқибатлари ҳақида расмий маълумот бериши кутилмоқда.\n18 декабрь куни Тошкент метрополитени Юнусобод йўлининг янги қурилаётган қисмида ер ўпирилиши рўй бериб, 6 нафар ишчини тупроқ босиб қолди.\n23:32 / 29.04.2021\nМетрополитен: Машинист токоприёмникда учқун чиқаётганини кўргани учун поездни тўхтатган\n19:16 / 28.04.2021\nТошкент метросида яна фавқулодда ҳолат юзага келди\n09:44 / 27.12.2020\nМетронинг Сергели йўналиши 1 январгача бепул бўлади\n19:53 / 18.12.2020\nЮнусободдаги фожиага бир йил тўлди. 6 йигитнинг умрига зомин бўлган ҳалокат айбдорлари ким эди?


Эркин иқтисодий ва кичик саноат зоналари аҳоли бандлиги ва фаровонлигини таъминлашда муҳим омил бўлмоқда\nТОШКЕНТ, 28 май /«Дунё» АА/. Давлатимиз раҳбари томонидан эркин иқтисодий ва кичик саноат зоналари фаолиятини янада такомиллаштириш бўйича қабул қилинган фармон ва қарорлар республиканинг иктисодий салоҳиятидан фойдаланиш самарадорлигини ошириш, саноат ҳамда тадбиркорликни ривожлантириш учун шароитларни яхшилашда муҳим қадам бўлмоқда.\nАйни пайтда мамлакатимиздаги 23 та эркин иқтисодий зона жами 17,1 минг гектар ер майдонига эга бўлиб, шундан 3,9 минг гектарида қиймати 5,4 миллиард долларга тенг 904 та инвестиция лойиҳаси жойлаштирилган. 4,8 минг гектарга яқин майдон фойдаланмасдан қолмоқда, бу эса мазкур майдонда янги инвестиция лойиҳаларини жойлаштириш, саноат қувватлари ва қўшимча иш ўринлари яратиш мумкинлигини англатади. Шу билан бирга улар майдонининг қарийб ярими ҳозирча зарур муҳандислик-коммуникация инфратузилмалари билан тўлик таъминланмаган.\nШунингдек, республикамизда 348 та кичик саноат зонаси мавжуд бўлиб, уларнинг умумий майдони 2,4 минг гектарни ташкил этади. 1,6 минг гектар майдонга умумий қиймати 16,7 триллион сўмлик 3 минг 587 та инвестиция лойиҳаси жойлаштирилган. Қолаверса, фаолият кўрсатаётган 60 та кичик саноат зонаси зарур муҳандислик-коммуникация инфратузилмаси билан тўлиқ таъминланмаган.\nЭркин иқтисодий ҳамда кичик саноат зоналарнинг муҳандислик- коммуникация тармоқларига уланишини таъминлаш — улар фаолиятини жадал ривожлантиришни рағбатлантириш учун қулай муҳитнинг асосий омилларидан бири ҳисобланади. Шу сабабли, жорий йилда эркин иқтисодий ва кичик саноат зоналари учун ташқи муҳандислик-коммуникация тармоқларини қуришга 827,9 миллиард сўм маблағ ажратилади.\nУшбу тадбирларнинг амалга оширилиши билан эркин иктисодий зоналарда бўш турган 4,9 минг гектар ер майдонидан 3,3 минг гектар ер майдони, кичик саноат зоналаридаги 822 гектар ер майдони муҳандислик- коммуникация инфратузилмалари билан тўлиқ таъминланади. Қарор билан ҳар бир эркин иқтисодий зона ва ҳар бир кичик саноат зонасини инфратузилмалар билан таъминлаш бўйича манзилли рўйхат тасдиқланди.\nЖорий йил эркин иқтисодий зоналарда умумий қиймати 1,1 миллиард доллар бўлган 332 та лойиҳа, кичик саноат зоналарида умумий қиймати 9,4 триллион сўм бўлган 1 минг 845 та лойиҳа ишга туширилиши режалаштирилган. Натижада 35 минг 384 та янги иш ўрни яратилади. Бу лойиҳалар, асосан, иқтисодиётимизнинг ўсиш нуқтаси ҳисобланган электротехника, чарм-пойабзал, қурилиш материаллари, нефть-газ, фармацевтика, туризм, иссиқхона хўжаликлари, халқ истеъмол молларини ишлаб чиқариш саноати йўналишларида амалга оширилади. Ушбу вазифаларнинг бажарилиши натижасида йил якуни билан 400 миллион долларлик маҳсулот экспорт қилиш, 350 миллион долларлик импорт ўрнини босувчи товарлар ишлаб чиқариш имконияти яратилади. Бу, ўз навбатида, давлат бюджетига қўшимча 2 триллион сўмдан ортиқ маблағни йўналтиришга имкон беради.\nҲудудлардаги эркин иқтисодий ва кичик саноат зоналарида бизнес субъектлари фаолияти, улардан самарали фойдаланиш ишларининг мониторингини юритиш, лойиҳаларни истиқболда ривожлантириш масалалари доимий муҳокама қилинмоқда. Иқтисодий зоналарнинг салоҳиятини янада мустаҳкамлаш юзасидан тегишли таклиф ва тавсиялар ишлаб чиқилмоқда.\nШунингдек, бугунги кунда юртимизда ушбу соҳани тартибга солувчи қонунчилик базаси шакллантирилмоқда. Галдаги мақсад эркин иқтисодий ва кичик саноат зоналарининг маъмурий кенгашлари ваколатини кенгайтириш, маъмурий функцияларни номарказлаштириш орқали уларнинг фаолиятини бошқариш механизмини соддалаштиришга эътиборни кучайтиришдир. Бу борада «Эркин иқтисодий зоналар тўғрисида» қонун билан бирга давлатимиз раҳбарининг ташаббуси билан 10 дан ортиқ қарор ҳамда 20 яқин бошқа норматив ҳужжатлар қабул қилингани соҳада тизимли ислоҳотлар натижадорлигини таъминлашга хизмат қилишини қайд этиш лозим.\nШу билан бирга, эркин иқтисодий зоналарни ташкил этиш ва фаолият кўрсатиш амалиётини ўрганиш уларнинг самарали фаолият юритишига тўсқинлик қилувчи тизимли муаммолар ва камчиликлар мавжудлигини аниқлаш бўйича қатор таъсир чоралари кўрилмоқда. Хусусан, инвестиция лойиҳаларини жадал амалга оширишга тўсқинлик қилаётган эркин иқтисодий зоналарнинг салоҳиятли инвесторлар учун жозибадорлигини пасайтираётган омиллар бартараф этилмоқда.\nХулоса ўрнида таъкидлаш керакки, мамлакатимиз минтақаларида ташкил этилаётган эркин иқтисодий ва кичик саноат зоналари ҳудудларнинг замонавий ривожланиши, импорт ўрнини босувчи, экспортбоп маҳсулотлар ишлаб чиқаришни кенгайтириш баробарида, аҳоли бандлиги ва фаровонлигини таъминлашда муҳим омил бўлмоқда.\nЎзбекистон камбағалликни қисқартириш соҳ...\nЎзбекистон Иқтисодий тараққиёт ва камбағалликни қисқартириш вазирлиги ҳамда Хитойда Камба...\nБош вазир ўринбосарининг топшириғига бин...\nЎзбекистон Республикаси Бош вазирининг ўринбосари С.Умурзоқов раҳбарлигида экспорт ва инве...\nЎзбекистон Бош вазири ўринбосари раислиг...\nЎзбекистон Республикаси Бош вазирининг ўринбосари Сардор Умурзоқов бошчилигидаги ҳамда ваз...


Осойиш айёми – nurullohuz.com\nКейинги ўн – ўн беш йиллар қалбида миллат туйғуси солим, виждони уйғоқ, адабиётни ҳаёт тарзи деб билган зиёлиларни ўзбек насри бир жойда депсиниб қолмаяптимикан, деган бир ташвиш безовта қилиб келаётгани сир эмас. Бу айни пайтгача мавжуд ёхуд кейинги даврларда ёзилаётган асарлардан қониқмаслик туйғусидан кўра, замонавий ўзбек насрининг минг йиллик бадиият тарихига эга бўлган миллий адабиётимиз имкониятларини тўла намоён қила олмаётганидан норозиликка кўпроқ ўхшайди. Расмий-норасмий давраларда кимдир қандайдир ҳикоя ёки роман ёзгани ҳақидаги гап-сўзлар, менинг кузатишимча, доим бор, лоақал бир кун бўлсин тўхтаб қолгани йўқ. Аммо ажабки, бундай гап-сўзлар давралардан ташқарига чиқиб-чиқмай совиб қоляпти, олинган энерция эса нари борса ўша асарни хафсаласизлик билан бир варақлаб қўйиш учун кифоя қиляпти холос. Ҳатто баъзи “асарлар”нинг холис фидойилари борлиги ва улар томонидан ўша асарлар яхшигина тарғиб қилинаётгани ҳам бугунги адабий жараён деб аталмиш сокин уммон осойишини бузишга, жилла қурса, унинг юзига бир тўлғоқ ажинини солишга арзимаяпти.\nБунинг сабаби нима? Гап адабиётдами ёки ростдан ҳам, баъзи ёзувчилар иддао қилаётганларидек, танқидчилик мудраш синдромини бошдан кечирмоқдами? Ёки адабий танқид чиндан-да лоқайд бўлиб қолдими? Танқидчиликнинг адабий жараён авангарди бўлишдек жамоат кўниккан миссияси ўтмишга айландими? Энди мақтовлару тарғиботлар, бирор ёзувчи ёки асарни оталиққа олиш, жудаям кўмакка муҳтож бўлса, думидан арқон солиб судраш чиндан-да таомилдан чиқдими? Ростдан ҳам, танқидчиликнинг мазмун-моҳияти ўзгардими? Ўзгарган бўлса қаёққа?..\nБундай саволлар, бошқаларни қийнагани сингари, мени ҳам қийнайди. Бу саволларни қайта-қайта ўзимга бераман. Ўзимга ўзим савол берароқ зимдан уларга жавоб излайман. Янги нашр этилган асарларни ўқийман, ўзимча улардан фазилат топишга уринаман, топаман ҳам. Фақат ёзишга келганда олдимда қандайдир тўсиқ пайдо бўлаверади, қалам юрмайди. Нега бундайлигини билмайман, билолмайман.\nЁки, ростдан ҳам, бу кунлар адабий жараённинг осойиш айёмимикан? Борлиқда ҳар бир ишнинг ўз ҳикмати бор деганларидек, бу жимликда ҳам ҳикмат бормикан?\nБалки шундайдир, ҳақиқатда бундай жимлик улкан бир қонуният, буюк бир ҳикмат измида содир бўлаётгандир. Гўё узоқ йиллар осойишта сўз уммони остида нафас ростлаган ўзбек насри бугунга келиб аста-секин ҳаракатга тушаётгандир. Зеро, сўнгги йилларда пайдо бўлаётган баъзи асарлар, адабий усулларда кўзга ташланаётган нодир ҳолатлар одамни шунга умидлантиради.\nЭҳтимол янглишаётгандирман. Балки мен ҳозир сўз юритмоқчи бўлган жараён аллақачон, беэътибор қараганим асарлар тимсолида бошланиб бўлгандир. Эҳтимол, мен англаган, очиб бермоқчи, таъкидламоқчи бўлганим бадиий кашфиёт учқунлари бошқалар наздида у қадар катта воқеа эмасдир. Балки бугунги адабиётимизнинг бизларни дўппини осмонга отиш даражасида қувонтирадиган ютуқлари тамомила бошқа томондан, бошқа шаклда юз кўрсатаётгандир. Жараёндаги бир поэтик ҳодисот хусусида фикрларимни баён этишга киришар эканман, бу каби эътирозлар бўлиши мумкинлигини истисно этишга ҳаққим йўқ, деб ўйлайман. Зотан, асл ҳикмат шундаки, мулла билганини ўқийди.\nКейинги йилларда нашр этилган баъзи қисса ва ҳикояларни кузатиш, бугунги ўзбек насрида нисбатан янги (тарихий поэтикамиз учун бегона бўлмаган, демакки, мумтоз анъанамизда мавжуд) бир поэтик усул замонавий қиёфада намоён бўлаётганини кўрсатади. Англашимча, бу – адабий-тарихий жараён генида бор бўлган қонуний ритм, бугунги адабий жараён негизида қайта туғилаётган соф бадиий янгиланиш, шу билан бирга, ижод психологиясига хос ҳодисага ўхшайди.\nҚизиғи шундаки, бундай нодир, моҳиятан миллий ҳодисанинг майдонга келишида на адабий танқиднинг, на тарғиб-ташвиқнинг, на хориж адабиётинининг даҳдорлиги сезилади.\nХудди шу маънода айни ҳодисани “поэтик усул” деб атаганимда бир оз хасислик қилаётганга, андек истиҳолага бораётганга, адабий-танқидий жараёндаги баъзи психологик тўсиқларни айланиб ёки ошиб ўтишдан қўрқаётганга ўхшайман. Чунки биз мансуб адабий жараёнда “поэтик ҳодиса”, “воқеликни бадиий идроклаш”, “поэтик идрок босқичлари”, “метафорик модел”, “метафорик талқин” сингари тушунча ва истилоҳлар деярли ишлатилмайди. Ишлатилган тақдирда ҳам, кимлардадир истеҳзо уйғотиб қолмасмикан, деган хавотир туйғуси муаллиф онгостида, тадқиқотнинг тагматнида сезилиб туради.\nМенимча, айни кунларда бу каби майда ҳиссиётларга илтифотсиз бўлишга, психологик тўсиқлардан имкон даражасида кўз юмишга ундайдиган, жиддий ва чуқур поэтик талқинларга асос берадиган асарлар майдонга келяптики, бундай асарлар, ҳеч шубҳасиз, миллий адабиётимизнинг ютуғи, бугунги адабий жараёнга хос муҳим поэтик ҳодиса ҳисобланади.\nМақола мени шу шу тахлит сўз юритишга ундаган, ва, албатта, янги талқин учун бевосита асос берадиган икки асар тадқиқига бағишланади. Булар Нуруллоҳ Муҳаммад Рауфхоннинг “Этакдаги кулба”, Назар Эшонқулнинг “Баҳоуддиннинг ити” асарларидир. (Албатта, худди шу тахлит ўрганилиши мумкин бўлган бадиий манбаларни фақат икки асар ташкил этади десак, инсофдан бўлмайди. Бундай асарлар бармоқ билан санарли бўлса-да, бор. Келгусида, Оллоҳ насиб қилса, уларнинг ҳаммасини жамлаш, умумлаштириб ўрганиш, адабий жараёнга хос бундай поэтик ҳодисот сабаблари ва моҳияти хусусида тўлиқроқ фикр юритиш ниятидамиз.)\nИкки асарнинг ҳам ҳикоя жанрига мансублиги (шунга яқин бошқа ҳикояларнинг ҳам вақтли нашрларда кўзга ташланаётгани) воқеликни эпик талқин этишда айни жанрнинг авнгард эканидан далолат беради. Демак, насрий жанрларимиздаги янгиланиш учқунларининг ҳикоядан бошланаётгани тасодиф эмас, балки ижод психологияси ва жанр табиати билан боғлиқ.\nМуддаони бир тезис-жумлада ифодалайдиган бўлсак, бу икки асар тақрибан уч нуқтада умумийлик касб этади ва шу жиҳати билан “янги асар” аталишга лойиқдир. Булар:\nА) воқеликни идрок этиш, бадиий ифодалаш ва унга поэтик муносабатда тугал метафорик моделнинг намоён бўлиши; Б) бадиий талқинда ассоциатив усулнинг етакчилиги; В) сюжет ва образларнинг тўлалигича метафорага қурилганлиги.\nҲар иккала асар ҳам моҳиятига кўра бугунги кун ҳақида (Бошқача ифодалаганда, ҳар икки асар бугунинг асаридир). Уларга асос бўлган хом-ашё эса айни дамларда ҳаммамиз гувоҳ бўлиб турган воқеалардан, яшаб ўтаётганимиз замон чегараларидан ташқарида эмас. Аммо ҳар иккала ёзувчи ҳам шу ҳаммабоп воқеликни метафорик қабул қилади ва ифода этади. Бирйўла икки ёзувчида кузатилаётган бу жараён ўзаро келишувларсиз(бундай ҳолат ижодий жараён тарихида кузатилмагани, асл ижод табиатига тўғри ҳам келмаслигини биламиз), ақлнинг сунъий аралашувисиз, энг муҳими, соф ижодий шуурсизлик даражаси(соф илҳом жараёнида)да содир бўлган(асарга инсоф билан ёндашган мутахассис буни тўғри англайди, қалбан ҳис қилади). Воқеликни бадиий шаклланишида кўринган бу нозик жараён бадиий ифоданинг бирбутунметафорик модел қиёфасида акс этишини таъминлаган. Натижада ижодкорларнинг конкрет воқелик ва замонга, хусусан, ўз-ўзларига бадиий муносабатлари ҳам метафорик моҳият касб этган.\nАсос.“Этакдаги кулба” асари воқеаси ҳаёт наҳри бир маромда оқаётган, сукунат ва рутубат ҳидлари анқиб турган қишлоқда содир бўлади. Бу осойишталик уйқусида ётган қишлоққа фавқулодда бир девона оралайди. Қишлоқ одамларни унутаёзган ҳақиқатни баралла айтиб, сокин қишлоқ аро жар солади. Қачонлардир бу чорлов моҳиятини билган, аммо эндиликда ўзининг соясидан-да чўчиб қолган одамлар бу чорловга жавобан ҳеч қандай ҳаракат нишонасини билдирмайдилар. Фақат қишлоқ этагидаги бир ғарибона кулбада бор-йўқлиги сезилмай яшаётган, қишлоқ аҳли ҳатто ўлдига чиқарган, ўз шеваларида Бегона деб ном қўйган кимсагина бу чорловга жавоб беради. Девона унинг ис босган қулоқларига нималарнидир уқдиради, нималардир деб ҳайқиради. Шу билан Девона ва Бегона ҳакояси якун топади. Қишлоқ одамлари эса гўё аслида ҳеч нарса содир бўлмагандек, ўзларининг аввалги турмуш маромларига қайтадилар. Ҳикоя мазмуни бор-йўғи шу. Аммо фавқулодда ва яшиндек тез содир бўлган, содир бўгани каби шиддат билан интиҳо топган бу воқеа қатида катта ҳодисотнинг метафорик модели берилганки, асарга айнан шу нуқтаи назардан қаралгандагина у ўзининг бадиий имкониятларини очади.\nДарҳақиқат, “Этакдаги кулба” асари воқеаси шунчаки “кечмайди”, айнан “содир бўлади”. Негаки, қишлоқ аҳли чақмоқдек келиб-кетган воқе моҳиятини англаб-англамай қолади. Агар ҳикоянинг биринчи жумласи: “Жимжит Қишлоққа(бу ўринда қишлоқ сўзининг бош ҳарфда берилишида гап кўп – У.Ж.) жимжитликни бузиб ўхшовсиз бир девона оралади”, деб бошланишини, сўнгги жумланинг эса “Худди аслида бўлмагандай…” (“Шарқ юлдузи”, 2010, 1-сон) тарзида уч нуқта билан якунланишини ҳисобга олсак, ибтидо ва интиҳо жумлалари ҳикоя-метафоранинг таянч модели – қолип жумлалар экани ойдинлашади. Модел ичидаги воқеанинг қандай фавқулодда бошланган бўлса, шундай шиддат билан тугаши, анъанавий ҳикояларда бўлганидек, асар сўнггидаги “хулоса-ҳисса”нинг йўқлиги, ёзувчи маҳорати, бадиий усулига хос сифатдан кўра, кўпроқ воқеликни метафорик қабул қилиш ҳамда ифодалашнинг онг ва онсизлик орасида содир бўлишини урғулайдики, бу ижодий жараёнинг ғайритабиий ҳодисалиги, соф бадиий асарнинг эса ижодий сакарот (экстаз) ҳолати маҳсули эканидан далолат беради.\nАсарнинг вужуд-вужудига изтироб ва мунг сингиб кетган. Метафорик модел изтироб ва мунг асосига қурилган. Бу жиҳат ҳикояда баён этилган воқеада эмас, балки унга ёзувчи сингдирган оҳангда намоён бўлади. Айни пайтда бу оҳанг муаллиф ва бизларни ўраб турган воқелик оҳангидир. Қизиғи шундаки, “Баҳоуддиннинг ити” ҳикояси худди шу оҳангнинг сўз воситасидаги тасвирига қурилган. Ҳолбуки, бу жўн иш эмас. Кўп йиллик руҳий жараёнлар, ғайришуурий изтироблар, инсонинг ўз-ўзи билан мулоқоти, ўз-ўзига ҳисоб бериши, онг ости муқоясалари, умумжамоат ҳосил қилган тарихий, маданий, психологик ауранинг айни дамдаги синтезлашуви оқибатидир. “Овоз режиссёри тасмани олдин бошига , кейин охирига қараб айлантирди. Аммо бутун тасмага ўша нола ёзилган, худди устимиздан кулгандек, қаерида тўхтатиб, тугмачани босса, ўша ердан эшилиб-буралиб, соҳибидан айрилган каби нола чекаётган итнинг увиллаши чиқиб келарди. Бу шунчаки увлаш эмасди. Қандайдир табиатдаги жами товушлар, сайрашлар ва шовуллашлар уйғунлашган ўта ғамгин, дилни ўртайдиган, одамни ғамгин ва дилгир қилиб қўядиган, бизнинг пъесамиз (дунёйимиз – У.Ж.)га мутлақо зид андуҳ тўла увиллаш эди” (“Ёшлик”, 2011. Таъкид бизники – У.Ж.). Асар фабуласини бошдан-охир мана шундай мунгли оҳанг ташкил этади. Ҳикоя қаҳрамони – журналист йигит радио каналида қўйилиши кутилаёттган бир замонавий пъеса учун материал тўплаш жараёнида шаҳар четидаги экзотик қиёфасини сақлаб қолган боғдан табиат симфониясини магнит тасмасига ёзиб олмоқчи бўлади. Аммо ажабки, боғда эшитилиб турган қушлар сайроғи, ҳашоратлар товуши, дарахтлар шовури, майсалар шитири тасмага тушмайди. Тасмада яккаш бир мунгли товуш – нола чекаётган итнинг увлаши муҳрланиб қолади. Бу воқеа ҳаммани ғалати, тушуниксиз ҳолатга солиб қўяди. Ит улишини ҳар ким ўзича қабул қилади, аниқроғи, қабул қилолмайди. Фақат кўнглида аждодларининг маҳзун оҳанглари сирли тарзда яшаб келаётган бир киши – журналист йигитгина бу мунг моҳиятини тўғри англайди. Натижада унинг ҳаёти тамомила қадимий, таниш, шу билан бирга жорий замона оқимига ўхшамаган ўзга бир оқимга қўшилиб кетади. Бир пайтнинг ўзида айни ҳолатни “Этакдаги кулба” ҳикоясида ҳам кўриш мумкин.\nУмуман, бу икки ҳикоя аро муштарак жиҳатлар талайгина: Хусусан, “Баҳоуддиннинг ити” асаридаги итнинг мунгли увлаши билан “Этакдаги кулба” ҳикоясидаги девонанинг: “Уйи куйган ким бор?..Моли куйган ким бор?.. Бағри куйган ким бор?..” (Таъкид бизники – У.Ж.) деган ҳайқириғи ўртасида, ҳеч шубҳасизиз, сирли ришта бор. Қолаверса, бу икки товуш том маънода тақдирдош ҳам. Зотан, итнинг товуши жамият томонидан кутилмаган ва бегона бир оҳанг сифатида инкор қилинса, бир маромдаги мунгли девона қўшиғи ҳам ўз мухлисини топа олмайди. Итнинг дилгир мусиқасига маҳлиё бўлган “Баҳоуддиннинг ити” ҳикояси қаҳрамони “ақли солим”лар тарафидан телбага чиқарилса, Девонанинг улишига қулоқ тутган “этакдаги кулба” соҳибини Қишлоқ аҳли “Бегона” деб билади. Моҳятга кўра бу икки образ, икки товуш метафорик қатламда уйғотувчи, покликка ундовчи, айни пайтда унутилган ғайримоддий куч – маънавий потенциядир. Шунинг учун ҳам мудроқ синдромини бошидан кечираётган жамият уни бирданига ҳазм қила олмайди. Фақат хос руҳият кишиларигина бу оҳанг маромини англайдилар ва оқибат ўлароқ жамият томонидан таъқибга учрайдилар.\nҲикоялардаги умумийликни таъминлаган иккинчи хусусият “бадиий талқинда ассоциатив усулнинг етакчилиги” эди. Илло, инсоф билан айтганда, “ассоциатив усул” истилоҳини бу асарларга тўлиғича ёпиштириб бўлмайди. Бу ўринда “усул” сўзи “асарнинг соф ижодий жараён натижаси” экани ҳақидаги юқоридаги хулосаларимизга у қадар ўтиришмайди. Чунки бу сўз мазмунида рацио (совуқ ақл) бор. Менинг тушунишимча, таҳлил этилаётган ҳикояларга хос ассосиативлик ақлдан кўра иррационаллик (биз назарда тутаётган тўлиқ маъноси — ақлдан юқорилаш ҳолати, пастлаш эмас) талаби билан вужудга келган. Моҳиятан, айни (конкрет) замонда содир бўлаётган воқелик ҳар икки қаҳрамон(муаллиф) кўнглида ассоциация уйғонишига туртки вазифасини ўтаган. Натижада ақл ихтиёрийлигидан кўра қалб беихтиёрлиги вожибга айланган.\nҲар икки асарда ҳам ассоциативлик ягона мақсадга хизмат қилади. Ретроспектив (қадимий ёки ўтган) хронотоп (макон-замон), яъни поклик феномени, метафорик моделни – ҳикоя моҳиятини ташкил этади. Кирланган кўнгил (ёки кўнгиллар) учун нажот эса покловчи изтироб (Аристотель таъбири билан катарсис)да экани маълум бўлади. Агар Н.Эшонқул ҳикояси қаҳрамони шу изтироб илинжида севган касби, орттирган обрў-эътибори, қолаверса, бутун жамиятни инкор этса, Қишлоқ аҳли ўлдига чиқарган Бегона Девона чорловини дафъатан эшитиб қолгач, бировнинг журъати етмайдиган ва ҳеч ким кутмаган ишни қилади – таъқиқланган сарҳадга қадам қўяди. Бегонанинг бу иши зулмат қўйнидан нурнинг, ўлик ер бағридан майсанинг бош кўтаришига ўхшайди. “Бегона ҳали ўлмаган экан, ўлмаганини Қишлоққа ёғсираган эшиги билдирди. Жимлик пардасини чок-чокидан сўкиб, бу пастқам эшик бу улкан оламга жар солди: — Ғий-й-йиқ!..”\nАйни лаҳза талқинидаги ассоциация уч нуқтада кўринади. Буларнинг биринчиси асар дунёсида содир бўлади. Бегона унутилган овозни эслайди ва, бунга ҳикояда очиқ ишора сезилмаса-да, таъқиқлар оралаб ўзлигига қайтади. Иккинчиси бадиий идроклаш (рецепция) жараёнида, ўқувчи бадиий тасаввур дунёсида кечади. Ўқувчи Бегона тимсолида кимнидир ёки ниманидир топгандек бўлади. Бадиий таъсир, эстетик завқ натижасида кўнглида покланишга мойиллик туғилади. Учинчиси эса метафорик моделлашув асносида – муаллиф ижодий мақоми (“самовий миқёс” – С.Мели)да рўй беради. Ёзувчи ўз қаҳрамони тимсолида кирланган хронотоп (макон-замон)ни тарк этади. Нафақат жамият аурасини, балки ўз кўнгли ҳудудларини ташлаб, “жон қуши” (Навоий) қиёфасида бир лаҳза ломаконга эврилади. Шу боис ҳам “Этакдаги кулба”даги қишлоқ аҳли ўз қаҳрамонида Бегонани кўрса, “Баҳоуддиннинг ити”даги ровий “Боғда бошқа ҳеч кимни”, яъни жамият тасаввуридаги Одамни учратмайди. Муҳими шундаки, ҳар икки қаҳрамон ташқи олам вакиллари назарида “фано” – йўққа айланади.\nЗоҳиран ҳикоялар воқеаси (фабула ва сюжети) биз анъанавий ҳикояларимиз таъсирида кўникиб қолган одатдаги бадиий шаклни эслатса ҳам, моҳиятда соф метафорага қурилган. Биринчи ҳикоя сюжетидаги Қишлоқ, кулба ва кўча тасвири, иккинчи ҳикоядаги ишхона, шаҳар четидаги боғ, шаҳар тасвири воқеа мазмунини англатишга эмас, метафора негизида ишора қилинаётган улкан, умуминсоний идеални ҳис қилишга ундайди. Қишлоқда Девонанинг пайдо бўлиши (“Этакдаги кулба”), шаҳар аҳли кўниккан минглаб овозларни маҳв этган увлаш оҳангининг тантанаси(“Баҳоуддиннинг ити”), бир қарашда ҳаётий мантиққа сиғмайдиган воқеа эмас. Аммо бадиийятнинг қудрати шундаки, асарга мантиқ билан ёндашган ўқувчи асл мантиқни топа олмайди.\nБиринчи ҳикоядаги Девона ҳам, иккинчи ҳикоядаги ит ҳам ягона шахс, демакки, жамият осойишталигига раҳна солади. Мавжуд оқимни издан чиқаради. Ҳикоялардаги Девона билан ит, Бегона билан журналист образлари гўё эгизакка ўхшайди. Метафориклиги жаҳатидан ҳам ҳар икки образ ўз манзил-маконида “олами кабир”ни ифодалайди. Аммо бу оламларнинг бири (Девона ва ит) ўтмиш, бошқаси эса ҳозир қиёфасига эга. Мана шу икки замон ва икки сийратнинг қоришуви метафорик модел оригиналлигини, ўзига хос ҳикоя хронотопини, эстетик идеалнинг умуминсоний, шу билан бирга замонавийлигини таъмин этади.\nУмумлаштириб қараганда ҳар икки ҳикояда инкор ва бегоналашув жараёни бадиий воқеланади. Одам жамиятдан қайтиб, узлатга чекинади. Мавжуд воқеликдаги қонуниятлар, мезонлар ва таъқиқлардан юз ўгиради. Аммо таъкидлаб айтишга масъулманки, бу жараённинг, баъзи элементлари бугунги ўзбек адабиётида ҳам “соф тақлид” ўлароқ кўзга ташланаётган абсурдизмга асло алоқаси йўқ. Нуруллоҳ Муҳамма Рауфхон ва Назар Эшонқуллар “БЕГОНА”сини зинҳор Камю “бегонасига” тенглаштирмаслик керак. Зоҳирий ўхшашлик бизни чалғитмаслиги лозим. Негаки, бу икки бегоналашув инсон доҳил икки метакосмик қатламда содир бўлади. Аниқроқ айтганда Камю бегонаси том маънодаги афсурдаҳоллик – телбалик синдромини яшаб ўтар экан, уни етакловчи куч вазифасини НАФС феномени бажаради. Нафс исканжасидаги Камю қаҳрамони илоҳий қонуниятларни том маънода бузиши, ҳаётнинг табиий оқимида маънисизликни кўриши билан чинаккам телба қиёфасини акс эттиради. Мен сўз юритган БЕГОНАЛАР эса ақлсизликда ақл, мантиқсизликда мантиқ, узлатда эса ҳаловат топадилар. Бизнинг телбалар ҳолати Шайх Санъон, Мажнунлар телбалигига монандки, буни, ҳеч иккиланмасдан машрабона ИЙМОН истиғноси, дея тушуниш мақсадга мувофиқдир. Айнан шунинг учун ҳам, сўз юритганимиз икки ҳикоя миллий, шу билан бирга оригинал бўла олади.\nШулардан келиб чиқиб хулослаш мумкинки, бугуннинг уйғонган адабий руҳи осойиш айёми инқирозини туймоқда. Инқироз фасли муждалари бугунги бадиий насримизда ёрқин намоён бўляпти. Бу албатта яхшиликдан, бугунги адабиётимиздаги ўсишдан далолат.\nАлқисса, барча сўз ошиқларига тўлғоқ ажини муборак…


Бугун Туркия халқи президент ёки парламент бошқарувини танлайди\n21:39 23 Сентябр 2020\n12:09 16.04.2017 (Янгиланган 12:22 16.04.2017) Ҳавола олиш\nБугун Туркияда бўлиб ўтаётган референдумда, халқ мамлакатни президент ёки парламент бошқариши кераклигини ҳал қилади.\nТОШКЕНТ, 16 апр — Sputnik. Бугун Туркияда умумхалқ референдуми бўлиб ўтмоқда. Референдумда бутун мамлакат бўйлаб 55 миллион сайловчи иштирок этади. Референдумнинг асосий мақсади Туркияда бугунги кунда мавжуд бўлган парламент бошқаруви ўрнида президент бошқаруви тизимини киритишдир. Бунинг учун мамлакат конституциясига 18та ўзгариш киритиш керак.\nАгар референдумда мамлакат аҳолиси янги ислоҳотларни қўллаб қувватласа, Эрдўған чекланмаган ваколатга эга бўлади. Яъни, президент давлат, ҳукумат ва суд тизими устидан назорат қилиш ҳуқуқига эга бўлади. Ундан ташқари Эрдўған яна икки марта президентликка сайланиш имконига эга бўлади.\nТуркияда 100дан ортиқ армия имомлари қўлга олинди\nЭслатиб ўтамиз, ўтган йилнинг июл ойида Туркияда давлат тўнтарилиши юз беришига бир баҳя қолган эди. Туркия армиясининг олий қўмондонлиги ва кўплаб зобитларидан иборат мухолифат кучлари ҳукуматни эгаллаб олишга ҳаракат қилишган эди. Ўшанда Эрдўған ушбу инқилобни тўхтатиб, ҳукуматни ўз қўлида сақлаб қолшга муваффақ бўлган эди. Инқилобдан кейин эса 200 мингдан ортиқ киши ҳибсга олинган эди. Улар орасида 3 минг судялар ҳам бор.\nЎшанда баъзи экспертлар Эрдўған ўз сиёсий рақибларини, хусусан мамлакатни парламент бошқарувидан президент бошқарувига ўтказишига қарши чиққанларни сиёсий майдондан четлатаётгани ҳақида гапиришган эди. Ушбу дамдан бошлаб Туркияда ҳукумат тарғиб қилаётган ғояларга қарши чиққан ҳар қандай фуқаро "халқ душмани"га айлантирилиб судга бериш одат тусига кирган эди. Баъзи ОАВлар ушбу даврни ҳатто Сталин қатағон даврларига ўхшатган эди.\nКўрилган кескин чоралар натижасида Туркияда олдин кўпчиллик қарши бўлган ислоҳотларни қўллаб-қувватлайдиганлар сони бироз ошган. Сўнгги сўровларга кўра, янги ислоҳолатни мамлакатнинг 46-47 % аҳолиси маъқуллаган. Қаршилар сони эса 43-44 % ни ташкил қилган.


21723 Ўқиш режими + -\nУнутилаётган суннатлар ва уларнинг мусулмон ҳаётидаги ўрни\nБаъзан мақолалар, маърузаларда «Расулуллоҳ суннатларини тирилтирайлик», «Суннатларни тирилтириш мақсадида» деган ибораларни тез-тез учратиб қоламиз. Ушбу ибора ўрнига унутиб қўйилаётган, унутилаётган суннатлар десак, янглишмаган бўламиз. Чунки бир нарса ўлган, мутлақо йўқ бўлиб кетган бўлса, «тирилтириш» ибораси ишлатилади. Аллоҳга беадад ҳамду сано бўлсинким, суюкли Пайғамбаримиз алайҳиссаломнинг бирорта суннатлари йўқ бўлиб кетмаган, фақат баъзилари унутилган, баъзиларига амал қилиш сусайган. Юртимиз мусулмонлари, қўйингки, ер куррасидаги охирзамон Расулига эргашган Ислом уммати ўз Пайғамбарларининг суннатларига риоя этиб яшашни энг катта шараф дея ҳисоблайдилар, суннатларни ардоқлайдилар. Аммо шундай бўлса-да, динга рағбатнинг камайгани, илмга бўлган ҳимматнинг пасайгани, тезкор дунё ташвишлари, Охират ғами узоқлашгани боис Икки олам сарварининг ҳаёт йўллари, суннати санияларига эҳтиром ва иқтидо қилиш ўрнига беэътиборлик, дангасалик ила жавоб қайтармоқдамиз.\nАгар Расулуллоҳ соллаллоҳу алайҳи васаллам келтирган ҳақ дин – Ислом динининг моҳияти, ҳидоят неъматининг қадрини биз, умматлар, тўла англаб етганимизда эди, Хотам ул-анбиёнинг барча кўрсатмаларига, буйруқларига, ҳаёт йўлларига, жами хатти-ҳаракатларига эргашган бўлар эдик. Шу сабабдан икки дунё саодатининг харитасини чизиб берган Зот – Набий соллаллоҳу алайҳи васалламнинг баъзи унутилаётган суннатларини зикр қиламиз, ёдга оламиз, Аллоҳдан уларга амал қилишимизда мадад беришини сўраймиз:\nСут ва шунга ўхшаш оғизда ёғи, асари қоладиган таомлардан сўнг оғизни чайиш.\nСув ва таом идишларининг устини беркитиш.\nУч бармоқ ила ейиш.\nДушанба ва пайшанба рўзаси.\nБаъзан оёқ кийим билан намоз ўқиб туриш.\nКўтарилаётганда (такбир) ва тушаётганда (тасбеҳ айтиб) дуо қилиш.\nЯнги кийим кийганда дуо қилиш.\nБаъзан ялангоёқ юриб туриш.\nКеч туша бошлаганда (шом пайти) ёш болаларни уйга олиб кириш.\nЁш болаларга салом бериш.\nОзчилик кўпчиликка салом бериши.\nКийимларни ўнгидан кийиб, чапидан ечиш.\nОғриқ пайтида дуо билан қўлларни оғриётган жойга қўйиш.\nТуриб пешоб қилмаслик.\nУйқуга ётишдан аввал таҳорат қилиш.\nУхлашдан олдин Ихлос ва Муаввизатайнни ўқиб ётиш.\nБиродари ҳаққига ғоибона дуо қилиш.\nҚўшнига озор етказмаслик.\nТурмушга чиқолмаётган қизлар ҳамда уйланолмаётган йигитларни уйлаб қўйиш.\nЗуҳо намозини ўқиш.\nИшроқ намозини ўқиш.\nТаҳажжуд намозини ўқиш.\nКусуф ва Хусуф намозини ўқиш.\nТавба намозини ўқиш.\nТонгги ва тунгги зикрлар.\nСафардан қайтиб келгач, масжидда икки ракаат намоз ўқиш.\nЖума куни бомдод намозида Сажда ва Инсон сураларини ўқиш.\nҲар намоздан сўнг «Оят ал-Курсий» ўқиш каби яна кўплаб суннатларга амал қилиш сусайиб қолган.\nБиз қуйида қўшничилик ҳақида сўз юритамиз.\nМаълумки, ҳақлар икки хил бўлиб, банданинг бандадаги ва банданинг Аллоҳдаги ҳақлари мавжуд. Аллоҳ таоло фазлига олса, Ўзи билан бандаси ўртасидаги ҳақларни кечиши, бандаси айбларини ёпиши мумкин. Аммо бандалар ўртасидаги ҳақлар, то эгаси рози бўлмагунича муаллақ ҳолда қолаверар экан. Ҳадис китобларида қўшнининг ҳақи улуғлигини ўқиганмиз, жума маърузаларида қўшнининг ҳақи нималардан иборат эканини шунчалар кўп эшитганимиздан ёд бўлиб кетган. Агар бу ҳақда маълумот сўралса, соатлаб маъруза қилишимиз мумкин. Аммо унинг ҳақларига амалий риоя қилишга келганда, ўзимизга баҳона топиб, қўшнининг ҳақларига хиёнат қиламиз. Ҳаётий мисоллар тўла бунга. Баъзилар ўзларидаги нохушликлар кетиб, қулайликларга эга бўлсалар, бас, қўшни ўлиб кетадими, ночор қоладими, барибир! Айримлар ўзларининг ҳожатхоналарини, кир мағзаваларини қўшнининг девори, ариғи томонга оқизадилар, қўшнининг розилигини сўрамай, ўзимиз томонга тушган меваларни қоқиб оламиз, болаларимизга едирамиз, қўшни тарафга қуёш нури тушмайдиган даражада баланд иморатлар соламиз, қўшнимизнинг мушугими, товуғими, сигирими бизнинг томорқага ўтиб кетса, уни шикастлаб, натижада қўшни билан қўйди-чиқдига бориб, йиллар гаплашмай юрамиз.\nАгар ака-ука бўлсак, девор солишда, ер бўлишда ёқа бўғиб, судлашамиз, дарахт талашамиз, кўпроқ ҳақ ундириш учун ака-укаликни бас қиламиз, кўпчиликни ҳаққидан қўрқмай, ер лойиҳасига киритилмаган кўча тарафга уйимизни суриб чиқамиз, йўлни торайтирамиз, камига темир панжаралар ила ўраймиз, кўчага қум, шағал тўкилган бўлса, ўзимизникига қўшиб юборамиз, қўшнининг ариғи, йўлчасини ҳам ўзимиз тарафга буриб оламиз, сўрамай нарсасини олиб кетаверамиз, яна олган нарсамизни ўз вақтида қайтармаймиз, биздан нарса сўраб чиқилса, хасислигимиз тутиб кетади, ёлғон гапирамиз: «Кечагина синиб қолган эди-я...»\nҚўшнига озор бериб, турли таъмирлаш ишларини туну кун олиб борамиз: уни огоҳлантирмаймиз, таъмирлаш чоғида электр, газ, сувни бемалол ўчириб турамиз; қўшнимиз бемор бўлиб, қачон вафот этганини билмаймиз, тўғрироғи ким билан қўшни эканимизни ҳам билмаймиз. Маҳаллада югур-югур бўлиб, дафнга ҳаракат қилинаётганида хотиржам нонушта қилиб, ишимизга равона бўламиз; ширин таомлар пиширганда таом улашмаймиз, нонми, шўрвами – илинмаймиз; мансабига, пулининг қувватига қараб саломлашамиз; уловимизни бир чеккага жойлаштирмаймиз – хоҳласак, кўндаланг, хоҳласак ,ёнбошлатиб қўяверамиз; қўшнилар азиятланадиган чиқиндиларни кўчага, кўпқаватли уйнинг кириш жойларига қўйиб кетаверамиз, ейилган маҳсулотларнинг ўрамларини ўзимиз томонга эмас, бегона уй тагига ташлаб кетамиз ва боламизга ҳам «Қўлингдагини ташла!» дея дўқ урамиз. Қўшнимизни ғийбат, унинг оилавий сирларини маҳаллада шов-шув қиламиз, кимнинг уйида нималар бўлаётганини суриштирмасдан, ўзимиздан ёлғон қўшиб-чатиб, тарқатаверамиз. Агар қўшни қизга совчи келса, ёхуд қиз тараф бўлажак куёвни суриштириб қолса, билсак ҳам, ҳақиқатни айтмаймиз, билмасак, жим турмаймиз. Бировнинг боласига, хонадонига яхшиликни раво кўрмаймиз, тиламаймиз.\nТўй-ҳашамларида тайёр ошига, никоҳ базмларига борамиз-у, хизмат учун енг шимармаймиз, ҳечқурса, моддий кўмак бермаймиз; маҳалладаги ҳашарлар, оммавий тадбирлар эса биз учун бегона! Машинамиз, қатновимиз қулай бўлсин, дея уйимиз олдини асфальт қиламиз, симёғочни эшигимиз рўпарасига ўрнатамиз, бой бўлсак ҳам, камбағал бўлсак ҳам, ўз ҳақларимизни адо этмаймиз. Бева-бечора қўшнимизнинг даволаниши, тўй қилиши, ўқиш пулини тўлаши, уйини тиклаб олиши каби эҳтиёжларини билиб-сезиб, эшитиб турсак-да, такрор-такрор Ҳаж ва Умра зиёратига отланамиз. Қўшнимиз узоқроқ саломлашса, ичимизни ит тирнайди: «У-бу нарса сўрамасин-да!» Уй сотсак, қўшни биринчи ҳақдорлигини билмаймиз, оласизми ё бировга сотаверайми, дея олдидан ўтмаймиз. Чунки у арзон сўрайди-да!\nБиз нафақат маҳаллада ёмон қўшни, балки ишхонада, сафарда ҳам ёмон ҳамроҳлик қиламиз. Агар шеригимизга омад кулаётгани, у муваффақиятга эришаётганини кўрсак, дарров «тагига сув қуямиз», уни ёмонлаймиз, айбларини очамиз. Ишхонада ўз вазифамизни унутиб, ўзимиз қиладиган ишни дуч келган одамга буюрамиз, иш столимиз, дастгоҳимиз, қурилмаларимизни ўзимизга мослаймиз, электр узатгичларини, компьютерларни соатлаб эгаллаб оламиз. Ўзимизнинг асбоблар қолиб, қўшнимизникини ишлатамиз, бесўроқ нарсаларини ишлатиб, бузилса, индамай тураверамиз. Ҳимояга, ёрдамга муҳтожни кўриб, кўрмасликка оламиз.\nБиз оилада ҳам ёмон қўшнимиз. Овсинимиз бўлса, унга салом бериш, хушмуомала бўлишни қизғанамиз, унинг ишларини, кирларини четлаб ўтамиз, болаларнинг арзимас шўхликларидан овсинлар билан юзкўрмас бўламиз. Унинг биздан обрўлироқ, қадрлироқ бўлишига тоқат қилолмаймиз. Қайнона билан орасини бузиб, ўзимизни устунроқ қўямиз...\nСинфда, аудиторияда ҳам ёмон қўшнимиз. Шеригимизни ҳурмат қилмаймиз, унинг гапларини қадрламаймиз, охиригача фикрини эшитмай, гапини бўлиб юбораверамиз. Агар устоздан бирор нарса сўраса, устоз ўрнига жавоб қайтарамиз, сўрамай нарсаларига дахл қиламиз. Ҳақ йўл қолиб, эгри йўл кўрсатамиз...\nБиз – ҳаммаси ўзимиз. «Қўшни яқинлигига кўра энг ҳақлироғидир», «Ким қўшнига азият берса, менга азият берибди» ҳадисларига мутлақо амал қилмаймиз. Расулуллоҳ соллаллоҳу алайҳи васаллам нафақат мусулмон, балки мушрик, яҳудий қўшниларига ҳам илтифотли, хушфеъл бўлганларини, Абу Ҳанифа раҳматуллоҳи алайҳ мажусий қўшнисининг азиятларига сабр қилганлари, юксак одоб билан турганлари, баъзи тобеинлар уйларида сичқон кўпайса, «Қўшнимнинг уйига чиқиб кетади», дея мушук боқмагани, салафи солиҳлар қўшниси ночорлигини билиб, ўз мўрисидан тутун чиқармагани, қўшниси фақирлигини билгач, Ҳаж зиёратини кечиктиргани ҳақида ўқиганмиз-у, амал қилмаймиз. Аллоҳ таоло қўшнидан, қариндош қўшнидан сўрашини ҳис қилмаймиз. Арзимас нарсаларга жанжаллашаверамиз, аразлашаверамиз, узоқлашаверамиз...\nУшбу мақолада заррача муболаға йўқ, ёзилган сатрлар ўзимиз гувоҳ бўлган ҳолатларнинг ёзма ифодаси, холос. Келинг, энг намунали қўшни БИЗ бўлайлик! Расулуллоҳ соллаллоҳу алайҳи васалламнинг суннатлари унутилишига йўл қўймайлик!\nАллоҳумма солли васаллим ва барик аълайҳ!\nХадичаи Кубро номли аёл-қизлар, ўрта-махсус Ислом билим юрти ўқитувчиси\nСизга лойиқ уммат эмасман (5 мақола)\n«Қуръони Карим маънолари таржимаси» ҳамда «Зуҳд ва ҳаё» китобларининг тақдимоти(видео лавҳа)\n01:39 / 13.02.2017 2635\nСабзи саратоннинг олдини олади\n«Агар сабзини тўғрамасдан, бутунлигича қайнатилса, саратон хасталиги олдини оладиган моддалар унинг ичида кўпроқ қолади», дейишмоқда Англия шимолидаги Ньюкасл давоми...\n09:45 / 13.12.2016 1902\n04:55 / 18.12.2018 819\nУй шароитида пластилин тайёрлаш\nБолажонларнинг ақлий қобилиятлари ривожланишида пластилин машғулотлари жуда ҳам фойдали ҳисобланади. Лекин ҳозирда ишлаб чиқарилаётган пластилинларнинг давоми...\n19:42 / 29.12.2016 2814


28 ноябрь куни Ўзбекистонда кутилаётган об-ҳаво маълумоти\n11:43 / 27.11.2019\nТошкент шаҳрида ҳаво ўзгариб туради, ёғингарчилик кутилмайди кечаси ва эрталаб туман тушади. Шамол шарқдан 3-8 м/с тезликда эсади. Ҳарорат кечаси 6-8 даража совуқ, кундузи 0-2 даража илиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 7-12 м/с тезликда эсади. Ҳарорат кечаси 10-15 даража совуқ, кундузи 0-5 даража илиқ бўлади.\nБухоро ва Навоий вилояти. Ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 7-12 м/с тезликда эсади. Ҳарорат кечаси 3-8 даража совуқ, кундузи 2-7 даража илиқ бўлади; Навоий вилояти шимолида кечаси 7-12 даража совуқ, кундузи 2 даража совуқ-3 даража илиқ бўлади.\nТошкент, Жиззах, Сирдарё, Самарқанд вилоятлари. Ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 7-12 м/с тезликда эсади. Ҳарорат кечаси 3-8 даража совуқ, кундузи 2 даража совуқ-3 даража илиқ бўлади.\nҚашқадарё, Сурхондарё вилоятлари. Ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5 даража совуқ, кундузи 4-9 даража илиқ бўлади.\nАндижон, Наманган, Фарғона вилоятлари. Ҳаво ўзгариб туради, ёғингарчилик кутилмайди. Баъзи жойларда туман тушиши мумкин. Шамол шарқдан 5-10 м/с тезликда эсади. Ҳарорат кечаси 3-8 даража совуқ, кундузи 0-5 даража илиқ бўлади.\nРеспубликанинг тоғли ҳудудлари. Ҳаво ўзгариб туради ёғингарчилик кутилмайди. Баъзи жойларда туман тушади. Шамол шарқдан 7-12 м/с тезликда эсади. Ҳарорат кечаси 8-13 даража совуқ, кундузи 2 даража совуқ-3 даража илиқ бўлади.\n12:14 / 12.12.2019


Олимлар: кеч овқатланиш ошқозон-ичак ва юракда...\n14.11.2019 18:03 0 2041\nНью-Йоркнинг Колумбия университети олимлари кеч овқатланишнинг соғлиқ учун ҳавфини маълум қилишди. Бу ҳақда «РЕН» нашри ёзмоқда.\nТадқиқотлар соат 18:00 дан кейинги кечки овқат ошқозон-ичак ва юрак муаммоларига олиб келиши мумкинлигини кўрсатган.\nСоат 18:00 дан кейин озиқ-овқат маҳсулотларини истеъмол қиладиган аёлларнинг қонида қанд миқдори юқорилиги, юрак билан боғлиқ бўлган муаммолар, ортиқча вазн ва юқори қон босими каби касалликлари кузатилган.\nДиетологларнинг аниқлашича, инсон организми кечаси қабул қилинган калорияларни керакли мақсадлар йулида бошқара олмайди.\nЎз навбатида шифокорлар кун тартибига кўпроқ пиёда юриш ва спорт билан шуғулланишни киритиш керак деб тавсия қилади. Бундан ташқари, иложи борича кечки овқатлардан сақланишни маслаҳат беришган.\nолимлар тўғри овқатланиш Колумбия


Урганчдаги дўконнинг 24 млн сўмлик маҳсулотлари талон-торож қилинди | Qalampir.uz\nУрганчдаги дўконнинг 24 млн сўмлик маҳсулотлари талон-торож қилинди\nЖамият\t01 Май 10:51 5465\n2020 йил 31 март кунидан 1 апрель кунига ўтар кечаси Урганч шаҳар, Гурлан кўчасидаги дўконлардан бирида ўғирлик содир этилди. Дастлабки маълумотларга кўра, у ердан умумий баҳоси 24.011.000 сўмлик телефон аппаратлари ва турли хилдаги бошқа маиший техника воситаларини яширин равишда талон-торож қилинган. Бу ҳақда ИИВ ҳузуридаги Тергов департаменти Ахборот хизмати хабар бермоқда.\nОлиб борилган тезкор тадбирлар натижасида ушбу ўғирликни 30 ёшли Д.А., таниши 28 ёшли Р.А. билан олдиндан жиноий тил бириктириб амалга оширган. Улар дўконга кириш эшигини темир жисм билан очиб ғайриқонуний равишда ичкарига киришган ва дўкондаги товарларни ўғирлашган.\nҲолат юзасидан Урганч шаҳри бўйича ИИО ФМБ 3-сон ИИБ ҳузуридаги Тергов гуруҳи томонидан Р.А. ва Д.А.,ларга нисбатан Ўзбекистон Республикаси Жиноят кодексининг 169-моддаси 2-қисми “в,г” бандлари (ўғирлик) билан жиноят иши қўзғатилган. Тергов жараёнида Д.А., дан ўғирлик натижасида қўлга киритилган буюмлар ашёвий далил тариқасида расмийлаштириб олинган.\nМаълумотларга кўра, Д.А. ва Р.А., ларга нисбатан Ўзбекистон Республикаси ЖКнинг 227-моддаси 2-қисми “а” банди (ҳужжатларни эгаллаш) ва 169-моддаси 3-қисми “а” (ўғирлик) банди билан айб эълон қилиниб, “шахсий кафиллик” эҳтиёт чораси қўлланилган.\n25 Май 16:12 43369\n26 Май 14:40 40414\n26 Май 09:01 27827\n27 Май 20:39 26506


ЎзА - Хитой қирғоғидаги ҳалокат: нефт танкери портлаши мумкин\nХитой қирғоғидаги ҳалокат: нефт танкери портлаши мумкин\n08.01.2018 14:45 Чоп этиш версияси\nАввал хабар қилинганидек, 6 январь куни Хитойнинг Янцзы дарёсида Эроннинг "BRIGHT SHIPPING LIMITED" компаниясига тегишли "Sanchi" нефт танкери билан Гонконгнинг "CF CRYSTAL" юк ташувчи кемаси тўқнашиши оқибатида нефть ортилган танкерда чиққан ёнғинни ўчириш ва бедарак йўқолган экипаж аъзоларини қидириш ишлари олиб борилаётган эди.\nБугун 8 январь куни қутқарувчилар бир нафар денгизчининг жасадини топишди. Қурбон бўлган денгизчининг шахсини аниқлаш учун жасад Шанхайдаги шифохонага етказилган. Бу ҳақда Эроннинг ISNA агентлигига тарқатган маълумотга таяниб Reuters хабар бермоқда.\nАйни пайтда нефть ташувчи кемада юзага келган оловни ўчириш ва қолган 30 нафар экипаж аъзоларини қидириш ишлари давом этмоқда.\nХитойнинг ССТV телеканали тўқнашув оқибатида келиб чиққан ёнғин сабаб танкер исталган вақтда портлаши ва денгиз тубига ғарқ бўлиши мумкинлигини айтмоқда.


Ҳиндистонда 15 йилдан кейин тўлиқ электромобилларга ўтиш режалаштирилмоқда\n23:36 / 07.05.2017\nФото: Aijaz Rahi / Associated Press\nҲиндистонда мамлакатнинг электромобилларга ўтказилиши режаси тайёрланмоқда. Бу ҳақда Reuters ахборот агентлиги хабар бермоқда.\nАхборот агентлиги мамлакат бош вазири Нарендро Моди томондан бошқарилувчи, Ҳиндистон ўзгартиришлар миллий институти ишлаб чиқаётган лойиҳанинг хомаки версияси билан танишиб чиқди. Ҳужжатда 15 йиллик режа бўлиб, унинг амалга оширилиши жорий йилдаёқ бошланиши керак. Режа 2032 йилгача оддий автомобиллардан тўлиқ воз кечишни назарда тутади.\nЛойиҳада, шунингдек электромобилларни харид қилишга солиқлар ва кредит фоизларини ҳамда таксопарклар учун электр энергия учун тўловни камайтириш, углеводород ёнилғида ишловчи машиналар савдосини чеклаш ва улар сотувидан олинадиган солиқларни машиналарнинг қувватлаш станциялари тармоқларини қуришга йўналтириш таклиф қилинган.\nРежага кўра, 2018 йилда Ҳиндистонда аккумуляторлар ишлаб чиқарувчи давлат фабрикаси ишга тушиши ва батареяларни айирбошлаш пунктлари очилиши керак. Режа муаллифлари электромобиллар ва оддий автомобиллар нархи 2025 йилга келиб субсидиялар, шунингдек ҳукумат томондан кўриладиган бошқа чоралар ҳисобига тенглашишини тахмин қилмоқдалар.


Самарқанд автомобиль заводи Евро-4 экологик стандартига мос келувчи автобуснинг илк тажрибавий намунасини намойиш қилди\n21:19 / 30.07.2015\nISUZU Motors компаниясининг президенти Сусуму Хосои бошчилигида япон делегацияси Ўзбекистонга сафари доирасида Самарқанд автомобиль заводига ташриф буюрди. Бу ерда япон делегациясига сиқилган табиий газда (CNG) ишловчи двигателга эга илк автобус намойиш қилинди.\nCNG двигеталли автомобилларнинг экологик томондан хавфсизлиги ва иқтисодий нафини ҳисобга олган ҳолда бу маҳсулотга юқори талаб бўлиши прогноз қилинмоқда. Ушбу тенденцияни ҳисобга олиб, Самарқанд автомобиль заводида ISUZU Motors кўмагида CNG двигателли йўловчи автобусларини ишлаб чиқиш pарурати ҳақида қарор қабул қилинган эди. Бугунги кунда дизель двигателда ишловчи автобусларнинг аксарияти газ ёқилғиси ёки газ-дизелда ишловчи автобусларга қайта жиҳозланган. Бироқ четки ташкилотлар томонидан қайта жиҳозланган бу автомобилларга “СамАвто” МЧЖ дилерлик марказлари томонидан кафолатли хизмат кўрсатилмайди.\nЯпон делегациясига намойиш қилинган тажрибавий намуна меҳмонларнинг олқишлари билан қаршиланди ва ISUZU Motors ва Itochu Corporation вакиллари томонидан ижобий баҳоланди. CNG двигателли бу автобуслар Евро-4 экологик стандартига мос келиши билан Ўзбекистонда ишлаб чиқариладиган йўловчи транспортига янги сифат даражасига кўтарилиш имконини беради.\n“СамАвто” МЧЖ ва ISUZU Motors ҳамкорлигининг самарадорлигини нафақат янгиланган автобус ва юк автомобиллари парки, балки Самарқанд автомобиль заводининг йилдан йилга ошиб бораётган ишлаб чиқариш ҳажми ҳамда ишлаб чиқарилаётган маҳсулотга барқарор талабнинг мавжудлиги ҳам исботлайди. Бундай ютуқларга эришишга жорий йилнинг февралида 20 мингчи юбилей автомобилининг ишлаб чиқарилиши мисол бўла олади.\nСамарқанд автомобиль заводи (“СамАвто” МЧЖ) автобус, юк ва махсус машиналар ишлаб чиқаришга ихтисослаштирилган завод бўлиб, ўзининг фаолиятини 1999 йилнинг мартидан бошлаган. 2006 йилда “СамКочавто” қўшма корхонаси “Самарқанд автомобиль заводи” МЧЖ сифатида қайта ташкиллаштирилган ҳамда Япониянинг ISUZU Motors Ltd компанияси билан ҳамкорликни бошлаган. 2007 йилнинг январидан заводнинг ишлаб чиқариш қувватларида ISUZU шассиси негизида тижорий автомобиллар ишлаб чиқарила бошланган.


ОАВда iPhone’нинг иккита янги модели ҳақида маълумотлар пайдо бўлди 3-08-2021, 09:44 | Zamin.uz\n14:12 / 14.05.2015\nОАВда iPhone’нинг иккита янги модели ҳақида маълумотлар пайдо бўлди\nИнтернет нашрларида Apple корпорациясининг навбатдаги смартфонлари ҳақидаги хабарлар пайдо бўлди. Жумладан, янги моделларнинг камералари сифати ошиши, уларга Force Touch технологияси ўрнатилиши айтилмоқда. Forbes журнали барча тафсилотларни ўз саҳифаларида баён этиб берди.\nKGI Securities таҳлилчиси Мин Хи Куонинг фикрича, моделларнинг асосий янгилиги “ақлли” соатлар ва ноутбукларда тажрибадан ўтказилган Force Touch технологияси бўлади, деб ёзади Kun.uz.\nЭкран ўлчамлари ва ечимлари тўққиз ой муқаддам чиққан iPhone 6 ва iPhone 6 Plus моделлари билан бир хил бўлади (4.7 ва 5.5 дюйм). Корпуслар ассортиментига “гулоб олтин” варианти киритилади.\nКамера ечими 12 мегапикселни ташкил қилади. Шунингдек, А9 процессори ҳамда 2 Гб оператив хотира ҳақида маълумот берилмоқда. Қўшимча равишда Touch ID технологиясининг такомиллаштирилиши ва смартфонни имо-ишоралар билан бошқариш имкониятининг туғилиши ҳақида айтилмоқда.\nТаърифланган моделлар жорий йилнинг август ойидан сотувга чиқарилади. Мин Хи Куонинг ҳисоб-китобларига қараганда, йил охирига қадар компания 80-90 млн смартфон сотишга муваффақ бўлади. “Замин” янгиликларини “Telegram”да кузатиб боринг\nЯнгиликлар » Технология » ОАВда iPhone’нинг иккита янги модели ҳақида маълумотлар пайдо бўлди


Вилоят ҳокими Ф.Эрмановнинг навбатдаги сайёр қабули Урганч шаҳрида бўлиб ўтди » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Вилоят ҳокими Ф.Эрмановнинг навбатдаги сайёр қабули Урганч шаҳрида бўлиб ўтди\nВилоят ҳокими Ф.Эрмановнинг навбатдаги сайёр қабули Урганч шаҳрида бўлиб ўтди\nВилоят ҳокими Ф.Эрмановнинг навбатдаги сайёр қабули Урганч шаҳрида бўлиб ўтди. Унда халқ таълими, мактабгача таълим, маданият, касб-ҳунар таълими, бандлик, соғлиқни сақлаш, қишлоқ хўжалиги бошқармалари ҳамда ҳуқуқ-тартибот органлари, электр энергияси ва газ таъминоти каби бошқа кўплаб тегишли ташкилотлар раҳбарлари иштирок этди. Муаммолар юзма-юз, ошкора кўтарилган учрашувда уй-жой, газ, электр энергияси, бандлик, ижтимоий ёрдам, кредит, соғлиқни сақлаш, суд-ҳуқуқ билан боғлиқ масалалар юзасидан 44 киши мурожаат қилди.\nУларнинг барчаси бевосита вилоят раҳбари томонидан қабул қилинди. Ўтказилаётган сайёр қабулнинг ҳудудий чегараси чекланмаган. Унда вилоятнинг яқин ва олис ҳудудлари фуқаролари ҳам мурожаат қилишди. Умуман, сайёр қабулда фуқароларнинг уй-жой, саломатликни тиклаш, йўлларни таъмирлаш, сув, электр энергияси, газ таъминоти, моддий ёрдам каби ўнлаб масалаларда мурожаатлари қабул қилинди. Мурожаатларнинг аксарияти жойида ҳал этилди. Қолганларининг ижросини ҳоким ўз назоратига олди.


Президент Каримов: Ўзбекистонда деҳқон ўзини ҳақиқий ер эгаси, мулк соҳиби деб ҳис қилади - BBC O'zbek\nПрезидент Каримов: Ўзбекистонда деҳқон ўзини ҳақиқий ер эгаси, мулк соҳиби деб ҳис қилади\nImage caption Президент Каримовга кўра, бу йилги ҳосилнинг ярми фермерларнинг ўзларида қолдирилган.\nЎзбекистон Президенти Ислом Каримов дон етиштирган деҳқонларни 7 миллион 610 минг тонна ғалла ҳосили йиғиб олингани муносабати билан табриклаган.\nДавлатга ғалла сотиш йиллик режаси бажарилгани муносабати билан Ўзбекистон президентининг табригини маҳаллий матбуот эълон қилган.\nПрезидент Каримовга кўра, бу йил Ўзбекистонда 2012 йилдагидан қарийб ярим миллион тонна кўп дон йиғилган.\n"Бугун Ўзбекистон қишлоқ хўжалиги тарихида биринчи бор мана шундай мисли кўрилмаган натижага эришиб, кўпчилик вилоят ва туманларда, фермер хўжаликларида ҳосилдорликни юксак даражага етказганимиз фидойи деҳқон ва фермерларимиз қандай буюк ишларга қодир эканини намоён этиб, бутун халқимизнинг кайфияти ва руҳини кўтарди, десак, ҳеч қандай муболаға бўлмайди", дейилади Президент Каримов табригида.\nЎзбекистон раҳбари 1991 йилда 940 минг тонна дон йиғилгани ва ҳосилдорлик 17 центнерни ташкил этганини айтган.\nПрезидентга кўра, мустақиллик йилларида ғалла ҳосилдорлиги 3, умумий ҳосил 7 баробардан зиёд кўпайган.\n"Ҳозирги вақтда нафақат ўз эҳтиёжимизни таъминлаш, айни пайтда хорижий давлатларга дон экспорт қилишга эришганимиз бизнинг қандай юксак марраларни забт этганимиздан яққол далолат беради ва ўзгаларнинг ҳайратини тортади", дейилган Ўзбекистон президенти табригида.\n"Шу борада фермерлик ҳаракатига кенг йўл очиб берганимиз, уни мустаҳкамлаш ва тараққий эттириш учун ҳуқуқий, ташкилий ва молиявий замин яратиб берганимиз, бу ҳаракатни ҳар томонлама рағбатлантириб, қўллаб-қувватлаганимиз бугунги кунда унинг қишлоқ хўжалигида чиндан ҳам ҳал қилувчи куч бўлиб майдонга чиқишида, деҳқон ўзини ҳақиқий ер эгаси, мулк соҳиби деб ҳис қилишида, фермерларни, таъбир жоиз бўлса, жамиятимизнинг таянчига айлантиришда беқиёс аҳамият касб этди", дейилади Президент Каримов табригида.\nЎзбекистон президенти табригида айтилишича, бу йилги ҳосилнинг қарийб 50 фоизи ёки уч миллион 524 минг тонна дон фермер хўжаликларининг ихтиёрида қолдирилган.\nБу йилги ғалла ўрим-йиғими ҳам олдинги йиллардагидек ҳокимларнинг фермерларга зуғумлари билан кечди.\nЎз майдонидан етиштириб топшириши лозим бўлган дон режасини бажарган фермерлар ҳам туман ёки вилоят режаси бажарилгунича давлатга дон топширишга мажбур бўлдилар.\nДавлат ғалла харид нархлари аксар фермерларни қарздор бўлиб қолишларига ҳам олиб келган.\nЎзбекистонликлар мамлакатда йиғилган буғдойдан қилинган ун таркибида клейковина моддаси камлигини яхши билишади.\nШунинг учун ҳам Ўзбекистонда нон тайёрлаш учун фойдаланиладиган асосий ун Қозоғистон олий нав унидир.\nЎзбекистон расмийлари ҳали 1996 йилда республика дон мустақиллигига эришганини эълон қилганларига қарамасдан, йирик миқдорда буғдой ва ун Қозоғистондан импорт қилинади.\nЎзбекистонда ғалла мавсуми ва ё 'фермерларни туянинг устида ҳам ит қопгани шуми?'\n'Техника етишмаслигидан дон ҳосили йўқотилаяпти'\nЎзбекистонда ғалла режасини бажармаган фермерларни нима кутади?\nЎзбекистон: ғалла режаси бажарилди, деҳқоннинг нони бутунми?\nҒалла мустақиллигига эришган Ўзбекистон бозорларида ўз уни тақчиллашган


Мамлакатимиз раҳбари дастурий нутқида, моҳиятига кўра, МДҲ механизмини барча шериклар манфаатларини инобатга олган ҳолда, замонавий воқеликларга мослаштириш бўйича аниқ қарашларини баён қилди. Ўзбекистон МДҲ ташкил этилганидан бери сиёсий мустақилликни сақлаб қолган ҳолда, иқтисодий интеграция тамойилига қатъий таяниб, давлатлараро муносабатларни янги асосларда ривожлантириш тарафдори бўлиб келган.\nДавлатимиз раҳбарининг Ҳамдўстлик фаолияти истиқболлари ҳақидаги қарашларининг моҳияти шундаки, МДҲ кўп қиррали ҳамкорликни ривожлантиришнинг энг мақбул шакли бўлиб, мазкур тузилма иштирокчи-давлатларнинг манфаатларига хизмат қилади. Буни бирлашманинг 26 йиллик тажрибаси ҳам кўрсатди. Самарали институционал ва ҳуқуқий механизмлар асосида шаклланган ҳамкорлик алоқалари, шунингдек, Ҳамдўстлик иштирокчи-давлатларининг умумий мақсад, манфаат ҳамда фаолият соҳалари борлиги ҳам МДҲ истиқболлари порлоқ эканлигини ифодалайди.\nБугун Ўзбекистон, Президентимиз ўз нутқида таъкидлаганидек, соҳавий ҳамкорликда, савдо-иқтисодий тизимлардаги лойиҳаларни амалга оширишда, терроризмга қарши курашишда ва турли даражадаги маслаҳатлашувларда фаол қатнашмоқда.\nЎзбекистоннинг Ҳамдўстлик давлатлари билан кўп томонлама ҳамда икки томонлама муносабатлари негизида нафақат МДҲ мамлакатларининг ҳудудий яқинлиги ҳамда ўзаро иқтисодий алоқалари, балки чуқур тарихий илдизга эга бўлган маданий ва маънавий ришталар ётади. МДҲ давлатлари республикамизнинг энг муҳим иқтисодий шерикларидан ҳисобланади. Мамлакатимиз ташқи савдоси ҳажмида Ҳамдўстликка аъзо давлатлар улуши 37 фоиздан ортиқни ташкил этади. Йил бошидан буён Ўзбекистон ҳамда МДҲ давлатлари ўртасида товар айирбошлаш ҳажми 20 фоиздан зиёд ошди. Шу муносабат билан Ўзбекистоннинг МДҲ Иқтисодий кенгашидаги иштирокини қайта тиклаш тўғрисидаги қарори ҳамда ташкилотларнинг қатор соҳавий органлари фаолиятига қўшилишга тайёрлиги Ҳамдўстлик фаолияти самарадорлигини сезиларли даражада юксалтиришга хизмат қилади.\nТаъкидлаш керакки, Ўзбекистонинг хўжалик алоқаларини, шу жумладан, ҳудудлар даражасида сақлаб қолиш ва чуқурлаштиришга интилаётгани МДҲ иштирокчи--давлатлари иқтисодиётининг тарихий нуқтаи назардан узвийлиги билангина эмас, балки дунё бозоридаги кучли рақобат муҳити билан ҳам боғлиқ. Чунки миллий товар ишлаб чиқарувчиларни муҳофаза этиш кун тартибига кўтарилмоқда. Дунё амалиёти шуни кўрсатаяптики, геоиқтисодий воқеликларга биргаликда мослашиш, умумжаҳон иқтисодий муаммоларини ўзаро келишган ҳолда ҳал қилиш глобаллашув натижасида пайдо бўлаётган хавфларга амалий жавоб бера олади.\nМДҲда улкан салоҳиятга эга бозорнинг мавжудлиги ҳам Ҳамдўстлик давлатларининг иқтисодий соҳадаги фаолиятини қўллаб-қувватлаш ҳамда мувофиқлаштириш зарурлигини кўрсатади. Бу нафақат анъанавий иқтисодий ишлаб чиқариш алоқаларини сақлаб қолиш, балки уларни самарали ривожлантириш имконини яратади. Ҳамдўстлик маконида икки томонлама савдо битимларига асосланадиган эркин савдо тизими амал қилади. Шу билан бирга, Президентимиз қайд этганидек, Ҳамдўстлик маконида ҳеч қандай истисно ва чекловларсиз тез фурсатда тўлақонли эркин савдо ҳудудини шакл-лантириш лозим. Мамлакатимиз раҳбари амалда кучли ҳуқуқий асосларни яратишга чақирди. Бу МДҲ ҳуқуқий қоидалари доирасида иқтисодий ҳамкорликни янада чуқурлаштириш ҳамда миллий бозорларда ҳалол рақобатни таъминлаш имконини беради.\nИштирокчи-давлатларнинг саноат кооперациясини кенгайтириш ушбу вазифани ҳаётга татбиқ этишга хизмат қилиши мумкин. Авваламбор, технологик, ишлаб чиқариш ва инвестициявий ҳамкорликни ривожлантириш зарур. МДҲ маконида кооперация механизми инвестициявий, техник, таркибий ҳамда молиявий сиёсатни ўта муҳим йўналишларга жалб этишнинг замини бўлади. Бундай муваффақиятли ҳамкорлик, ўз навбатида, ишлаб чиқариш ҳажмини ошириш, бозорларни кенгайтириш ва кўплаб ижтимоий масалаларни амалий ечишга хизмат қилади.\nПрезидентимизнинг МДҲ маконида самарали интеграциялашган транспорт тизимини ривожлантириш таклифи ҳам ушбу мақсадга қаратилгани билан аҳамиятлидир. Шавкат Мирзиёев таъкидлаганидек, бугунги замонавий воқеликлар маъмурий тартибот ҳамда регламентларни такомиллаштириш, юк ташувлари ва транзит учун ўзаро преференциялар тақдим этиш тизимини такомиллаштиришни талаб қилади. МДҲ иштирокчи-мамлакатлари иқтисодиётида транспорт тизимини тараққий топтириш муҳим аҳамиятга эга эканлигини инобатга оладиган бўлсак, ўзаро келишилган транспорт-логистика сиёсатини олиб бориш, давлатлараро транзит инфратузилмасини ривожлантириш тамойилларига ягона ёндашувларни ишлаб чиқиш мақсадга мувофиқ. Бу нафақат товарлар ҳаракатланиши учун шароитларни кенгайтиради, айни пайтда Ҳамдўстлик ягона иқтисодий маконини шакллантиришга қўшимча туртки бўлади.\nДавлатимиз раҳбари МДҲ мамлакатларининг инновация ҳамкорлигини жадаллаштириш масалаларига, жумладан, юқори малакали кадрлар тайёрлаш бўйича қўшма дастурлар, юқори технологиялар соҳасида лойиҳалар, шунингдек, ҳамкорликда илмий тадқиқотлар олиб боришга алоҳида эътибор қаратди.\nҲар қандай давлат ҳамда жамиятнинг асосини ташкил этадиган оила институти ва анъанавий оилавий қадриятларни қўллаб-қувватлаш Саммит доирасида муҳокама қилинган долзарб масалалардан бири бўлди. Мамлакатимиз раҳбари Саммит иштирокчиларига мурожаат этаркан, бугунги глобаллашув шароитида ҳар қандай давлат ҳамда жамиятнинг асосини ташкил қиладиган асл ва фундаментал қадриятларни унутмаслигимиз лозимлигини қайд этиб ўтди. Бугунги кунда Ўзбекистонда фуқароларнинг ўзини ўзи бошқариш органлари оила институтини мустаҳкамлаш, ёш авлодни тарбиялаш, миллий анъаналарни асраб-авайлаш ҳамда аҳолини ижтимоий ҳимоя қилишда тобора муҳим роль ўйнамоқда. Айнан шунинг учун ҳам ушбу долзарб соҳада тажриба алмашиш мақсадида давлатимиз раҳбари ташаббуси билан келгуси йилда халқаро конференция ўтказилади.\nЎзбекистон Президенти қайд этганидек, Мустақил Давлатлар Ҳамдўстлиги биз учун устувор соҳаларда амалий ҳамкорлик қилишнинг ғоят муҳим институтидир, Ҳамдўстлик иштирокчи-мамлакатлари эса бизнинг доимий шерикларимиз, қўшниларимиз ва дўстларимиздир. Шунинг учун Саммитда муҳим йўналишлардан бири сифатида кенг имкониятлари ҳамда улкан салоҳияти ҳалигача тўлиқ ишга солинмаган туризм соҳаси кўриб чиқилди. Бу МДҲга аъзо давлатларнинг туризм соҳасидаги ҳамкорлигини 2020 йилга қадар ривожлантириш стратегиясини мақсадли амалга ошириш ва аниқ ҳаракатлар режасини ишлаб чиқишни кун тартибига қўяди. Шу сабабли давлатимиз раҳбари Ҳамдўстликнинг Туризм бўйича кенгашининг навбатдаги мажлисларидан бирини Самар-қандда ўтказишни таклиф этди.\nУмуман, барча иштирокчи-давлатларнинг тарихий ришталари ҳамда муштарак мақсадлари Ҳамдўстлик доирасидаги ҳамкорликнинг кенг имкониятларига мутлақо янгича назар ташлашни тақозо қилади. Шавкат Мирзиёевнинг МДҲ саммитидаги нутқи айнан шу эзгу мақсадни кўзлагани билан тарихий аҳамиятга эга. Ўзбекистон ҳамкорлик учун қатъий киришган ва ушбу бирлашмани мустаҳкамлашга ўз ҳиссасини қўшиш ниятида. Жорий йилнинг 3 ноябрь куни пойтахтимизда МДҲ Ҳукумат раҳбарлари кенгаши йиғилиши ўтказилиши ҳамда 2020 йилда Ҳамдўстликка раисликнинг қабул қилиниши бунинг яққол тасдиғидир.\nМазкур рукндаги бошқа мақолалар: « Мурожаатлар — сенаторлар назоратида\tЎзбекистон Ҳиндистоннинг уран заҳирасини яратишда асосий ҳамкори бўлади »


Уй шароитида осон тайёрланадиган яхна лимонадлар ёзнинг аёвсиз жазирама кунларида сиз ва яқинларингиз учун жуда фойдали бўлади.\nБугун сизлар учун тақдим этадиган рецептларимиз нафақат кундалик чанқовингизни қондириш учун, балки байрам тантаналрингизда дастурхонингизга кўрк бағишлаш учун ҳам ас қотади. «Ён дафтар»ингизга сақлаб қўйинг.\n3 дона йирик лимон\n1 дона апельсин\n4–5 ош қошиқ шакар\n700 мл сув\n350 мл газланган сув\nАпельсин ва лимонларни пўстини артиб, шарбатини сиқиб чиқаринг. Барча масаллиқларни кастрюлга солинг. 3 ош қошиқ шакар ва 700 мл қайноқ сув қуйинг. Совутиб, 4-5 соатга музлатгичга қўйинг. Сўнг сузиб олинг ва қолган шакар билан газланган сувни қўшинг. Лимон бўлаклари ва ялпиз билан безатинг.\n1 стакан малина (тахминан 170 г);\n800 мл совуқ сув + яна 200 мл қиём учун;\nмуз, ялпиз ва безатиш учун малина доналари.\n200 мл сув ва шакарни қайнатиб, қиём тайёрлаб оламиз. Қиёмга малинани солиб, яхшилаб эзамиз. Малинанинг уруғидан қутулиш учун қиёмни элакдан ўтказиб олиш керак бўлади. Қиём совугач, лимоннинг шарбатини эзиб чиқарамиз ва унга қўшамиз. Қолган сувни ҳам қиём билан аралаштириб, муз, малина доналари ва ялпиз билан безатамиз.\n1 дона йирик лимон\n2 дона апельсин;\n3–4 дона ялпиз шохчаси;\n100 мл қиём;\nБитта апельсиннинг ярмини ва лимоннинг тўртдан бирини бўлакларга бўлиб оламиз. Қолганидан шарбатини эзиб, чиқарамиз. Графинга мева шарбати ва қиёмни қуямиз, ялпизни кафтимиз билан эзиб, соламиз. Графин ярим бўлгунга қадар муз қўшамиз. Қолганини газланган сув билан тўлдирамиз. Мева бўлаклари ва ялпиз билан безатамиз.\n250 мл сув\n4–5 дона ялпиз шохчаси\n2 дона апельсин\n1 л «Спрайт» ёки газланган сув\nШакарни кастрюлга соламиз ва сув қўшиб, қайнаб чиқишни кутамиз. 5 дақиқа давомида қайнагач оловни ўчирамиз ва қиёмга ялпиз солиб, совутишга қўямиз. Лимон ва апельсинларнинг шарбатини эзиб, қиёмга (ялпизни олиб ташлаймиз) қўшамиз ва газланган сув ёки «Спрайт» билан аралаштирамиз. Муз бўлаклари, ялпиз ва цитрусли мевалар билан тортамиз.\n3 дона шафтоли;\n2 дона лайм;\n2 дона лимон;\n4–5 ош қошиқ шакар;\n1 л совуқ сув;\nШафтолини пўстини артиб, данагини олиб ташлаймиз. Бўлакларга бўлиб, идишга соламиз. Шу идишга эзилган лайм ва лимонлар шарбатини қуямиз, шакар қўшамиз. Сув қуйиб, блендерда яхшилаб эзамиз. Муз бўлаклари билан тортамиз.\nБу ичимликлар ёзнинг жазирамасини осонроқ енгишга жуда қўл келади. Оилангиз ва яқинларингиз учун тайёрлаб кўринг. Ва албатта, рецептларни дўстларингиз билан бўлишинг!\nНашр санаси: 28-06-2019


Қишлоқ хўжалиги маҳсулотлари ҳажми 2 баробарга оширилади\nНавоий вилоятида қишлоқ хўжалиги маҳсулотлари ҳажмини 2 баробарга ошириш чоралари кўрилади.\nЎзбекистон Республикаси Президентлигига номзод Шавкат Мирзиёев навоийлик сайловчилар билан учрашувида бу борада алоҳида тўхталиб ўтди.\nТаъкидланганидек, бу борада, биринчидан, келгуси беш йилда фойдаланишдан чиққан 50 минг гектар ер ўзлаштирилиб, мева-сабзавотчилик ва чорвачилик ривожлантирилади. Бу қарийб 35 минг аҳолини иш билан таъминлаш имконини беради. Бунда электр тортиш ва қудуқ қазиш харажатларининг 50 фоизи бюджетдан қоплаб берилади.\nҚизилтепа, Кармана, Навбаҳор ва Хатирчида 14 минг гектарда янги токзорлар ҳамда 5 минг гектарда интенсив боғлар барпо этилади. Натижада 20 мингдан ортиқ аҳоли банд бўлади.\nВилоятда минг гектарда замонавий иссиқхоналар ишга туширилади ва 3 минг хонадонда ихчам иссиқхоналар қурилади. Бу орқали 7 мингдан ортиқ аҳоли бандлиги таъминланади.\nИккинчидан, вилоятда 9 миллион гектарга яқин яйловлар мавжуд бўлиб, чорвачиликни ривожлантириш учун жуда катта имконият бор.\nКонимех, Томди ва Учқудуқ ҳудудидаги яйловларда яроқсиз 120 та қудуқ бюджет ҳисобидан тикланади.\nТомдида 3 минг бошга мўлжалланган туячилик, Учқудуқда 4 минг бош йилқичилик комплекслари ишга туширилади.\nКонимех туманида 2 минг 300 гектар пахта ва ғалла майдони қисқартирилиб, қорамол сони 500 бошдан кам бўлмаган янги чорвачилик лойиҳаларига танлов асосида берилади.\nВилоятда балиқ етиштириш ҳажми 3 баробарга кўпайтирилиб, 40 минг тоннага етказилади.\nУчинчидан, келгуси беш йилда 57 минг гектар майдоннинг сув таъминоти ва 45 минг гектарнинг мелиоратив ҳолатини яхшилаш чоралари кўрилади. Сув таъминоти оғир бўлган 58 та маҳаллада 2 мингта қудуқ қазиб берилади.\nШунингдек, 106 минг гектар майдонда сув тежовчи технологиялар жорий қилинади ва 109 минг гектар экин ерларини лазерли текислаш йўлга қўйилади. Бу 500 миллион куб метр сувни иқтисод қилиш имконини беради.\nШу билан бирга, 51 миллион доллар ҳисобига 20 та насос станцияси модернизация қилинади.


Жаҳонгир Ортиқхўжаев ҳам таътилга чиқиши мумкин — Sof.uz\nЖаҳонгир Ортиқхўжаев ҳам таътилга чиқиши мумкин\n18.01 14:31 160 Жамият\nЎзбекистонда вилоят, шаҳар ва туман ҳокимлари бирин-кетин меҳнат таътилига чиқиб, саломатлигини тиклаётгани ҳақида хабарлар берган эдик. Пойтахт ҳокими Жаҳонгир Ортиқхўжаевнинг режаланган меҳнат таътили қишдан баҳор фаслига кўчирилган. Бу ҳақда Тошкент шаҳар ҳокимлиги хабар берди - деб ёзмоқда Qalampir.uz\nҲокимлик ахборотида Жаҳонгир Ортиқхўжаевнинг айнан қачон ва қанча муддат давомида таътилда бўлиши айтилмаган. У таътилни катта эҳтимол билан Ўзбекистонда ўтказади.\nЭслатиб ўтамиз, бундан аввал Самарқанд вилояти ҳокими Эркинжон Турдимов, Сирдарё вилояти ҳокими Ғофуржон Мирзаев ва Қашқадарё вилояти ҳокимининг ўринбосарлари ҳамда 15 нафар ҳудудий ҳокимлар даволаниш учун таътилга чиқди.


Дунё бўйича 3.5 миллиард одам оғиз бўшлиғи касалликларидан азият чекмоқда\n17:00 / 24.07.2019\nОлимлар инсоният тиш саломатлиги юзасидан радикал ислоҳотга муҳтож эканлиги ҳақида айтишмоқда. Уларнинг фикрича, шакар саноати устидан қаттиқ назорат ўрнатилиши ва тиш саломатлиги бўйича қилинаётган изланишлар билан одамларни яхшироқ таништириш орқали оғиз бўшлиғи касалликлари муаммосини бартараф этиш мумкин.\nБугун дунё бўйича жами 3.5 миллиард одам оғиз бўшлиғи касалликларидан азият чекмоқда, дея маълумот беради guardian нашри Халқаро саломатлик уюшмасининг Lancet тиббиёт журналидаги мақолаларга таяниб.\nЕр юзининг қарийб 50 фоиз аҳолисига хавф солаётган оғиз бўшлиғи касалликлари тиш емирилиши, ичак касалликлари ва оғиз бўшлиғи саратони каби соғлиқ учун бир қатор хавфли касалликларни ўз ичига олади.\nАйни дамда тиш емирилиши дунёда энг кўп учрайдиган ҳолат бўлса, лаб ва оғиз бўшлиғи саратони эса кенг тарқалган 15 та саратон турларидан бири ҳисобланади.\n«Стоматология соҳаси айни пайтда инқироз ҳолатига келиб қолган. Мавжуд стоматологик даво тизими ва халқ соғлиги назорати ўта адолатсиз шароитда қолмоқда. Бу дегани кимлардир яхши шароитда, кимлардир эса ёмон аҳволда қолаётганини англатади. Нархлар эса қиммат. Миллиардлаб одамларнинг ҳатто энг асосий оғиз бўшлиғи даво хизматидан фойдаланиш имкони ҳам йўқ», дейди Лондон университетининг жамоат стоматологик саломатлиги бўйича консультанти ва Lancet журналидаги тўплам мақолаларнинг етакчи муаллифи Ричард Ватт.\nРичард Ваттнинг фикрича, гарчи бу муаммоли вазият индивидуал стоматология клиникаларининг беморларга хизмат кўрсатиши билан боғлиқ хато бўлмаса-да, оғиз бўшлиғи касалликларига самарали ечим учун бутунлай янгича чора керак.\nТадқиқотчиларнинг таъкидлашича, Буюк Британия каби иқтисоди бой давлатларда бунинг учун юқори технологиялардан фойдаланиш асосий мақсад қилиб қўйган.\nБироқ шакарли ичимликлар тиш саломатлиги учун хавф даражасини кундан кунга оширмоқда.\nМасалан, Coca cola ўз маҳсулотларининг биргина Африкадаги маркетинги учун 2020 йилгача 12 миллиард АҚШ доллари сарфлашни мақсад қилган. Ваҳоланки, Жаҳон Соғлиқни сақлаш Ташкилотининг (ЖССТ) 2017 йил бир йиллик умумий бюджети 4.4 миллиард долларни ташкил қилган.\n«Шакар истеъмоли - тиш емирилишининг энг биринчи сабаби. Буюк Британия аҳолисининг рационида эса шакар жуда катта фоизни ташкил қилади. Бу Саломатлик департаменти ва ЖССТ белгилаган меъёрдан баланд», дея ташвишланарли ҳолат хусусида чуқурроқ тўхталиб ўтади Ричард Ватт.\n«Аҳволнинг ёмонлиги шу даражадаки, ҳатто чақалоқлар учун мўлжалланган турли озиқ-овқат ва ичимликларда ҳам шакар фоизи жуда юқори. Оқибатда эса кичкинтойлар илк ривожланиш ёшиданоқ ширинликларга ўч бўлиб улғайишмоқда. Агар биз тиш касалликларини илдизи билан йўқотмоқчи бўлсак, аввало, шакарли озиқ-овқат ва ичимликлар маркетингини маълум маънода чеклашимиз, қонунчилигини тартибга солиш ва назоратини кучайтириш ишларини олиб боришимиз керак», деб ўз мулоҳазаларини билдиради Калифорния университети ходими Кристин Кеарнс ва Сидней университети ходими Лиса Беро.\n«Саноат таъсири ҳақидаги далиллар асосий озиқ-овқат ва ичимлик брендларининг стоматологик тадқиқот ташкилотлари билан молиявий ҳамкорлик ўрнатиши кераклигини кўрсатмоқда. Чунки мана шу йўл билан уларнинг оғиз бўшлиғи гигиенаси кўрсатмаларига мос ва саломатлик учун фойдали тиш пасталари ҳамда шакарсиз сақичлар, каби зарарни камайтирадиган савдо лойиҳалари амалга оширишларига эришиш мумкин».\nНигерияда одамлар номаълум касалликдан вафот этмоқда


"Металлург" Наманганда фақат бир марта ютган. "Навбаҳор" учун қулай рақибми?\n4 ноябрь, 2021, 18:57\nТеглар:Навбаҳор ФК | Металлург | Суперлига\nЖамоаларнинг ўзаро ўйинлар статистикаси.\nCoca Cola Суперлига 24-тури доирасида “Навбаҳор” ўз майдонида Бекободнинг “Металлург” клубини қабул қилади.\nМазкур жамоалар Суперлигада шу кунгача 49 маротаба ўзаро рўбарў келган. Ўтказилган ўйинларнинг 21 тасида “лочинлар” ғалаба қозонган бўлса, 13 та учрашувда бекободликлар зафар қучган, 15 та баҳсда дурангга имзо чекилган.\nТўплар нисбатидаги устунлик “Навбаҳор” томонида - 72:51.\nЎзаро ўйинларда наманганликлар 78 очко, бекободликлар эса 54 очкони қўлга киритган.\nНаманганда шу кунга қадар ўтказилган учрашувларда “Навбаҳор” “Металлург”га деярли имконият бермаган. Ўтказилган 24 та ўйиннинг 17 тасида “лочинлар” ғалаба қозонган, 6 та баҳсда дуранг қайд этилган. Фақатгина 1 марта, яъни 2016 йили бекободликлар зафар қучган.\n“Навбаҳор” ўз майдонидаги ўйинларда “Металлург” дарвозасига 47 та гол уриб, ўз дарвозасидан 12 та тўп ўтказиб юборган.\nУшбу клубларнинг 1-даврада Бекободда бўлиб ўтган учрашувида жанговар дуранг – 2:2 ҳисоби қайд этилганди.\n“Металлург”нинг голларига Дамир Темиров ва Шоҳзодбек Ғофурбеков муаллифлик қилган бўлса, “Навбаҳор”дан тўпни Мирзоҳид Ғофуров киритган, шунингдек, Камолиддин Тожиев автогол қайд этганди.\nЭслатиб ўтамиз, “Навбаҳор” – “Металлург” баҳси 5 ноябрь куни Наманган шаҳридаги “Марказий” ўйингоҳда соат 18:15 да старт олади.


Грецияда вандаллар масжидни тошбўрон қилишди - 14.07.2020, Sputnik Ўзбекистон\nГрецияда вандаллар масжидни тошбўрон қилишди\nБосқинчилик ҳаракати тунда юз берган - бир неча киши тошбўрон орқали масжид эшиклари ойналарини синдиришган. 14.07.2020, Sputnik Ўзбекистон\n© AP Photo / Thanassis StavrakisГреческий художник S.F. рисует граффити на тему коронавируса в Афинах\nБосқинчилик ҳаракати тунда юз берган - бир неча киши тошбўрон орқали масжид эшиклари ойналарини синдиришган.\nТОШКЕНТ, 14 июл - Sputnik. Грециянинг марказий қисми - Трикала шаҳрида ваҳшийлар Куршум масжидини тошбўрон қилиб, ойналарини чилпарчин қилишгани айтилмоқда.\n11 Июл 2020, 22:14\nБу ҳақда РИА Новости маҳаллий trikalanews.gr порталига таяниб хабар бермоқда.\nНашр таъкидига кўра, ушбу ҳаракатлар Туркия президенти Тойиб Эрдоғаннинг Истанбулдаги Айя София соборини черковга айлантириш қарорига жавобан амалга оширилган бўлиши мумкин.\nТрикала маъмурияти ушбу ҳодисадан хабардор этилган, полиция айбдорларни қидирмоқда ва бу каби ҳодиса бошқа такрорланмаслиги учун барча чораларни кўрмоқда.\nКуршум масжиди Усмон-шоҳ масжиди сифатида ҳам машҳур. У XVI асрда усмонийлар архитектори Мимар Синан томонидан бунёд этилган.


«Касперский лабораторияси» АҚШ ва Россия ўртасида геосиёсий кураш қурбони бўлдими? - Tafsilot.uz\n«Касперский лабораторияси» АҚШ ва Россия ўртасида геосиёсий кураш қурбони бўлдими?\n19-июль 2017, 12:20\nАҚШ ҳукумат идораларида Россиянинг машҳур Касперский антивируслари ишлатилиши тақиқланиши дастур ишлаб чиқарувчи фирманинг норозилигига сабаб бўлди, деб ёзади Reuters агентлиги\nСешанба куни Оқ уй маъмурияти ҳукумат идораларига Касперский маҳсулотларини сотиб олишни маън этиш ҳақида қарор қабул қилган эди. Расмийлар мазкур тадбирни “Касперский лабораторияси”нинг Россия ҳукумати билан яқинлиги билан изоҳлаган. Шу кунларда АҚШда Россиянинг ўтган йилги президентлик сайловларига аралашуви можароси авжига чиқмоқда.\nРоссияниннг киберхавфсизлик билан шуғулланучи фирмаси мазкур қарорни Россия ва АҚШ ўртасидаги геосиёсий кураш маҳсули сифатида баҳолаган. Касперскийнинг фикрича, ҳар икки мамлакат ўз ўйинларида дастурий фирмадан қурбон сифатида фойдаланмоқда.\nСўнгги бир неча ой давомида “Касперский лабораториайси” Россия ҳукумати билан алоқалари учун бир неча марта танқид остига олинган эди. Компания раҳбари Евгений Касперский Кремл билан алоқалари борасидаги айбловларни рад этган. Дастурчи АҚШ ҳукумати вакиллар билан учрашишни бир неча бор таклиф қилган ва Конгресс олдида уларни қизиқтирган ҳар қандай саволга жавоб беришга тайёрлигини маълум қилган.\nАҚШ ҳукумати эндиликда Касперский дастурларини сотиб олмайди. Аммо ҳукумат идоралари хусусий келишув асосида компаниянинг антивирусларидан фойдаланишлари мумкин. Россия Федерацияси ҳукумати Оқ уй қарорига ўз таассуфини изҳор қилган. Кремл матбуот котиби Дмитрий Пеков “Касперский лабораторияси”ни тижорий компания сифатида эътироф этган.\nАфғонистон: кеча, бугун, эртага\nУмумтаълим мактабларида битирувчилар ва уларнинг ота-оналари ўртасида сўровнома ўтказилди.\nГеосиёсий ўйин: Марказий Осиё ва Хитой алоқалари\nКатта уруш: Яқин Шарқда ким кимга қарши жанг қилмоқда\nКўпинча қайси транспортдан фойдаланасиз?\nАвтобус ва метродан\nЙўналишли такси (маршрутка)дан\nЎзимнинг машинам бор\nҲеч қайси транспортдан фойдаланмайман